Pendakwaan akan buktikan semua kesalahan dilakukan Syed Saddiq

Pihak pendakwaan dalam kes Syed Saddiq Syed Abdul Rahman yang berdepan empat pertuduhan berkaitan pecah amanah dan pengubahan wang haram akan membuktikan kesemua kesalahan yang didakwa dilakukan Ahli Parlimen Muar itu adalah berniat jahat dan tidak jujur.

Timbalan Pendakwa Raya Datuk Wan Shaharuddin Wan Ladin yang mengetuai pasukan pendakwaan berkata pihaknya akan bergantung kepada kombinasi keterangan terus, ikut keadaan dan dokumentar dalam membuktikan kes terhadap tertuduh, menurut laporan Bernama.

“Keterangan di bawah Seksyen 6, 7, 8 dan 9 Akta Keterangan 1950 langsung tidak memihak kepada tertuduh.

“Kami juga tidak akan menggunakan anggapan di bawah Seksyen 409A Kanun Keseksaan dalam membuktikan kes kami ke atas tertuduh kelak,” katanya semasa membaca pernyataan pembukaan pendakwaan pada hari pertama perbicaraan di hadapan Hakim Mahkamah Tinggi Datuk Azhar Abdul Hamid.

Syed Saddiq, 29, yang memakai kemeja batik biru tiba di Kompleks Mahkamah Kuala Lumpur kira-kira 9 pagi.

Selepas penyataan pembukaan dibacakan, pendakwaan memanggil saksi pertamanya iaitu pegawai penyiasat Suruhanjaya Pencegahan Rasuah Malaysia (SPRM) Mohd Taufik Awaluddin, 30, untuk memberi keterangan.

Syed Saddiq diwakili peguam Gobind Singh Deo, Datuk S. Ambiga, Haijan Omar dan Lim Wei Jeit.

Terdahulu, Wan Shaharuddin memberitahu mahkamah bahawa pihaknya telah memfailkan dua pertuduhan pindaan berkaitan pecah amanah dengan mengeluarkan perkataan ‘curang’ dan menukarkannya kepada ‘tidak jujur’.

Dua pertuduhan tersebut kemudian dibacakan semula kepada Syed Saddiq dan beliau mengaku tidak bersalah dan memohon untuk dibicarakan.

Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu Penolong Bendahari Armada, Parti Pribumi Bersatu Malaysia yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.

Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.


Pemuda dan Puteri UMNO desak PRU-15 disegerakan, Covid-19 bukan lagi alasan

Sayap UMNO, Pemuda dan Puteri UMNO senada hari ini mendesak supaya Pilihan Raya Umum Ke-15 (PRU-15) diadakan dengan segera dan Perdana Menteri Datuk Seri Ismail Sabri Yaakob digesa supaya menimbang perkara tersebut memandangkan parti itu berada pada tahap terbaik.

Kedua-dua pergerakan sayap UMNO itu menyifatkan Covid-19 tidak boleh dijadikan alasan lagi untuk menangguhkan PRU-15 ia memandangkan musuh sekarang berada dalam keadaan lemah dan mereka perlu mengambil kesempatan tersebut sebaik mungkin.

“Covid 19, fasa pandemik sudah beralih ke fasa endemik. Sudah boleh solat di masjid seperti biasa. Sudah boleh makan di kedai 24 jam. Sudah boleh keluar masuk-negara seperti biasa.

“Tak nafi risiko tetap ada, tetapi, ‘no pain no gain’. Risiko yang dihitung harus dibuat demi masa depan parti dan negara,” kata Ketua Puteri UMNO, Datuk Zahida Zarik Khan semasa ucapan dasar pergerakan itu pagi ini.

Zahida juga berkata UMNO kini bersemangat untuk menebus kekalahan semasa PRU-14 lalu dan amat yakin keyakinan mutlak menjadi milik mereka sekiranya pilihan raya diadakan dalam masa terdekat ini.

“Kita sudah berada di gear empat, nak masuk gear lima. Tunggu untuk overdrive sahaja. Kita nak memecut kereta kita ke garisan penamat.

“Untuk meraih kemenangan mutlak, menebus maruah kita yang hilang dalam perlumbaan PRU-14 dulu. Jangan lemahkan semangat kami, kami mahu pecut dan pecut lagi.

“Jangan kata kami wanita muda, puteri lemah. Bahkan kami boleh menjadi lebih jantan dari setengah jantan yang ada. ‘Our balls can be bigger than yours’,” katanya lagi.

Sementara itu, Ketua Pemuda UMNO Datuk Asyraf Wajdi Dusuki juga memberi gesaan yang sama supaya mandat diberikan kepada rakyat untuk memilih pada PRU-15 nanti dan tiga Pilihan Raya Negeri (PRN) yang dijalankan sebelum ini dengan selamat adalah bukti PRU juga boleh diadakan walaupun dalam keadaan Covid-19 masih menular.

“Maka kita tiada pilihan melainkan memulangkan kembali mandat kepada rakyat bagi mereka membuat pilihan. Tiada lagi sebarang alasan untuk kita menafikan hak rakyat menentukan kestabilan.

“Tiga Pilihanraya Negeri (PRN) Sarawak, Melaka dan Johor, dapat dilaksanakan dengan selamat, tanpa masalah dan penuh ketertiban. Ini sejajar dengan peralihan negara ke arah fasa endemik.

“Sebuah negara demokrasi memerlukan rakyat sebagai kata penentu keabsahan sesebuah kerajaan. Hanya dengan mandat baru maka sebuah Kerajaan yang teguh dan stabil dapat didirikan,” katanya semasa ucapan dasar pagi ini.

Terdahulu, Timbalan Presiden UMNO, Datuk Seri Mohamad Hasan semasa ucapan perasmian sayap parti itu juga memberi desakan sama agar PRU-15 disegerakan.

Menguatkan hujah UMNO semakin kuat, Mohamad juga berkata semua parti lain kini berada dalam keadaan lemah dan tidak sekuat mereka, ia sekaligus memberi keyakinan untuk merampas semua kerusi yang mereka tewas semasa PRU-14 lalu.

“PKR kalah semua kerusi yang mereka tandingi di (PRN Melaka, Sarawak dan memenangi hanya satu kerusi di (PRN) Johor. DAP kehilangan banyak kerusi di Melaka dan kalah hampir semua kerusi ditandingi di Sarawak. Di Johor pula, mereka hanya memenangi 10 daripada 14 kerusi.

“Perikatan Nasional (PN) pula dalam semua PRN, hanya bergantung kepada jentera PAS dan tidak menjadi pesaing handal lagi digeruni. Di Johor, PN sudah kita jinakkan dengan hanya menang tiga kerusi,” katanya berucap di PWTC malam tadi.


Misi HM4P bantu rakyat Palestin berjaya walaupun gagal masuk Gaza

Misi Humanitarian Mission 4 Palestin (HM4P), yang diketuai Ketua Biro Kebajikan UMNO (BKUM), Datuk Seri Abdul Azeez Abdul Rahim, tiba di Lapangan Terbang Antarabangsa Kuala Lumpur (KLIA) Sepang, kira-kira jam 8 malam tadi.

Setelah tiba, anggota HM4P menjalani proses saringan Covid-19 sebelum dibenarkan keluar ke balai ketibaan kira-kira jam 10 malam dan terus menuju ke pusat kuarantin yang ditetapkan.

Misi itu turut disertai penyanyi rap, Caprice atau nama sebenarnya Ariz Ramli. Jurugambar Agenda Daily, Hiekal Rosli turut dijemput menyertai rombongan berkenaan.

Semua anggota HM4P diwajibkan menjalani kuarantin selama 14 hari. Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr Fathul Bari Mat Jahya, turut serta.

Misi HM4P pada awalnya dirancang selama dua minggu bermula 19 Jun lalu bertujuan menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Semenanjung Gaza yang diserang tentera Rejim Zionis Israel, bagaimanapun berlanjutan sehingga saat terakhir kelmarin.

Kumpulan pertama HM4P berlepas ke Amman, Jordan pada awal pagi 20 Jun lalu, menaiki pesawat Etihad Airways dalam rancangan memasuki Baitulmaqdis dan Masjid Al-Aqsa sebelum bertolak ke Kaherah, Mesir.

Ketika di Jordan sumbangan rakyat Malaysia berjumlah RM828,000 diserahkan kepada Tabung al-Aqsa di bawah Kementerian Awqaf dan Hal Ehwal Agama Jordan bagi membaik pulih pintu, tingkap dan klinik dalam pekarangan Masjid Al-Aqsa yang rosak dalam serbuan dan keganasan dilakukan polis serta tentera rejim Zionis Israel.

Dana itu diserahkan Azeez kepada Menteri Awqaf dan Hal Ehwal Agama Jordan, Dr Mohammad Al-Khalaileh dalam satu majlis ringkas di pejabat menteri itu di Amman.

Ketua Misi HM4P Datuk Seri Abdul Azeez Abdul Rahim menyerahkan replika sumbangan AS$200,000 kepada Menteri Awqaf dan Hal Ehwal Agama Jordan, Dr Mohammad Al-Khalaileh dalam satu majlis ringkas di pejabat menteri itu di Amman, Jordan. – Gambar Agenda Daily

HM4P turut mengunjungi enam kem pelarian di Jordan bagi menyampaikan bantuan makanan dan keperluan asas kepada lebih 1,000 keluarga Palestin semala. Kem pelarian berkenaan adalah Al-Baqa’a; al-Rusaifah; Hitthin; dan Wahadad yang terletak di sekitar ibu negara Jordan itu.

Sumbangan bekalan makanan dan keperluan harian itu mencukupi untuk tempoh sebulan bagi sesebuah keluarga pelarian itu. Ia diagihkan dengan kerjasama Lajnah Zakat Jordan di Al-Baqa’a yang diwakili Hashim Muhammad Al-Titi.

Misi itu kemudian bertolak ke Mesir dalam rangka memasuki Semenanjung Gaza menerusi pintu sempadan di Rafah.

Walaupun gagal untuk masuk ke Semenanjung Gaza disebabkan faktor keselamatan, Azeez memberitahu Agenda Daily pihaknya berpuas hati kerana masih mampu menyalurkan bantuan kepada rakyat Palestin menerusi beberapa pihak di Jordan dan Mesir.

Timbalan Perdana Menteri Datuk Seri Ismail Sabri Yaakob mengadakan sidang video bersama anggota Misi Humanitarian Mission 4 Palestin (HM4P). – Gambar FB TPM

Beliau membuat keputusan menangguhkan HM4P selepas dinasihatkan Timbalan Perdana Menteri Datuk Seri Ismail Sabri susulan isu keselamatan di wilayah bergolak itu.

Katanya, beliau telah berbincang dengan Timbalan Perdana Menteri dan memaklumkan pihak tentera Mesir tidak dapat memberi jaminan keselamatan susulan keadaan tidak menentu di Semenanjung Gaza.

Ini susulan beberapa hari lalu tentera udara rejim Zionis melakukan serangan udara di sekitar Semenanjung Gaza dengan alasan membalas tindakan pejuang Palestin yang melepaskan belon pembakar ke kawasan mereka.

Azeez berkata walaupun HM4P mendapat kelulusan kerajaan Mesir, tetapi pihak tentera yang akan membawa rombongan bantuan tidak dapat memberikan jaminan keselamatan.

Bagaimanapun, ketika di Kaherah, HM4P sempat menyalurkan bantuan kepada rakyat Palestin menerusi Pertubuhan Bulan Sabit Merah Mesir yang kerap berulang alik ke Semenanjung Gaza.


Jangkitan baharu 4,298, empat negeri rekod lebih 200,000 kes positif

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi kepada 4,298 kes – terendah sejak lima hari lalu – berbanding 4,896 semalam.

Pada 29 November lalu, negara mencatat 4,087 kes.

Ketua Pengarah Kesihatan Tan Sri Dr Noor Hisham Abdullah berkata sehingga tengah hari ini kumulatif positif adalah sebanyak 2,658,772 kes berbanding 2,561,230 pesakit sembuh.

Sejak awal tahun lalu sehingga semalam juga empat negeri mencatat kes positif melebihi 200,000 dengan Selangor kekal menjadi negeri tertinggi sebanyak 758,275 kes, manakala 731,901 pesakit telah sembuh, dan 9,812 kematian.

Ini diikuti Sarawak sebanyak 250,850 (248,002 sembuh, 1,591 kematian); Johor (233,442 positif, 224,000 sembuh, 3,782 kematian); dan Kuala Lumpur (201,838 positif, 196,995 sembuh, 2,621 kematian).

Bagi Perlis, walaupun kadar kebolehjangkitan dijangkakan sebanyak Rt 1.16, negeri itu mencatat kes positif terendah sebanyak 6,510 berbanding 5,929 pesakit sembuh dan 127 kematian. Tidak ada pesakit Covid yang dimasukkan ke unit rawatan rapi di Perlis setakat ini.

Pahang pula menjadi negeri paling ramai menempatkan pesakit di Pusat Kuarantin dan Rawatan Covid-19 (PKRC) iaitu seramai 1,255 pesakit. Negeri itu setakat ini merekodkan 87,861 kumulatif kes positif dengan 83,643 pesakit sembuh dan 718 kematian.


Ringgit jatuh lagi pagi ini, Kenanga Research ramal RM4.55 = AS$1

Ringgit meneruskan aliran menurun ketika pembukaan urus niaga agi ini (19 September 2022) disebabkan kekurangan pemangkin di tengah-tengah sentimen penolakan risiko yang semakin meningkat, kata seorang penganalisis.

Pada jam 9 pagi, mata wang ringgit susut kepada 4.5350/5405 berbanding dolar AS, daripada 4.5340/5365 yang dicatat ketika ditutup pada Khamis (16 September).

Pasaran ditutup pada Jumaat (16 September) sempena sambutan Hari Malaysia 2022.

Dalam satu nota, Kenanga Research berkata pelabur sentiasa memantau rapat dasar monetari Rizab Persekutuan (Fed) Amerika Syarikat (AS) yang penting pada minggu ini, di mana Jawatankuasa Pasaran Terbuka Persekutuan (FOMC) dijangka meneruskan momentum kenaikan kadar faedahnya.

“Ringgit mungkin didagangkan sekitar 4.52 hingga 4.55 berbanding dolar AS yang selamat di tengah-tengah sentimen penghindaran risiko yang semakin meningkat berikutan jangkaan bahawa Fed akan terus menaikkan kadar dasar semalaman (OPR) sebanyak 75 mata asas lagi,” katanya.

Namun begitu, penurunan selanjutnya mata wang tempatan diimbangi oleh kenaikan harga minyak, di mana pada masa laporan ini disiarkan, penanda aras minyak mentah Brent meningkat 1.11 peratus kepada AS$92.36 setong.

Sementara itu, ringgit diniagakan bercampur-campur berbanding sekumpulan mata wang utama.

Ringgit meningkat berbanding pound Britain kepada 5.1799/1862 daripada 5.2214/2242 pada penutup Khamis dan meningkat berbanding dolar Singapura kepada 3.2236/2280 daripada 3.2238/2261 sebelumnya.

Bagaimanapun, mata wang tempatan turun berbanding euro kepada 4.5395/5450 daripada 4.5317/5342 minggu lepas dan susut berbanding yen Jepun kepada 3.1729/1770 daripada 3.1647/1666 sebelumnya.


RM19.14 bilion dana 1MDB diperoleh semula

Jumlah dana berkaitan 1Malaysia Development Bhd (1MDB) yang telah berjaya diperoleh semula sehingga 31 Januari 2022 bernilai kira-kira RM19.14 bilion, umum Kementerian Kewangan hari ini.

Dalam jawapan bertulis di Dewan Rakyat hari ini, kementerian itu berkata dana tersebut dimasukkan ke dalam Akaun Amanah Mendapatkan Kembali Aset (AA MKA), lapor Bernama.

Katanya sebahagian besar dana diperoleh adalah daripada lima sumber utama merangkumi AS$1.23 bilion atau RM5.17 bilion daripada Jabatan Keadilan Amerika Syarikat (DOJ) dan AS$2.5 bilion (RM10.5 bilion) daripada Goldman Sachs, sebagai sebahagian jumlah penyelesaian yang dimuktamadkan pada Julai 2020 dan dikreditkan pada September 2020.

“Sebanyak AS$80 juta atau RM336 juta diterima daripada Deloitte hasil penyelesaian global pada 24 Mei 2021 (dikreditkan pada Jun 2021); RM2.315 bilion daripada AmBank hasil penyelesaian global pada 5 Mei 2021 (dikreditkan pada Julai dan Disember 2021); dan AS$80 juta atau RM336 juta daripada KPMG hasil penyelesaian global pada 16 Disember 2021 (dikreditkan pada Januari 2022),” menurut kementerian itu.

Dalam pada itu, kata Kementerian Kewangan, 1MDB telah melantik Parker Randall sebagai juruaudit untuk melaksanakan pengauditan ke atas penyata kewangan syarikat termasuk aset dan liabilitinya.

Bagaimanapun, laporan penyata kewangan beraudit terkini masih belum dapat dimuktamadkan kerana juruaudit lama iaitu KPMG (2010, 2011 dan 2012) dan Deloitte (2013 dan 2014) telah menarik balik laporan dan pandangan mereka terhadap penyata kewangan syarikat.

“Justeru itu, jumlah kerugian sebenar 1MDB pada masa ini tidak dapat ditentusahkan,” kata Kementerian Kewangan.


Data tengah malam Covidnow KKM salah, maklumat tidak tepat

Data laman sesawang Kementerian Kesihatan (KKM) – Covidnow – yang kononnya dikemas kini selepas tengah malam setiap hari, didapati memuatkan fakta salah berkaitan jumlah kes harian berbanding apa yang dilaporkan Jabatan Kesihatan setiap negeri.

Berdasarkan semakan Agenda Daily kira-kira jam 2 pagi tadi, angka kes harian kebanyakan negeri jauh berbeza dengan jumlah yang dilaporkan oleh Jabatan Kesihatan setiap negeri.

Bagaimanapun, KKM hanya membuat pembetulan mengenai kesilapan itu pagi ini, namun maklumatnya tetap tidak lengkap apabila jumlah kes sembuh bagi semua negeri menunjukkan angka ’0’, sedangkan berlaku pergerakan pada kumulatif kes sembuh.

KKM memperkenalkan laman sesawang Covidnow pada 9 September lalu bagi membolehkan orang ramai mendapatkan maklumat terkini dan terperinci serta telus, mengenai situasi Covid-19 di seluruh negara, yang memaparkan data lebih mudah difahami serta diakses.

Ketika memperkenalkan Covidnow, Menteri Kesihatan Khairy Jamaluddin berkata beliau bersama pengurusan tertinggi KKM bersetuju untuk memastikan data dan maklumat berhubung Covid-19 dalam negara dapat diakses oleh semua pihak.

Contoh data tidak tepat disiarkan laman sesawang Covidnow kendalian KKM dengan statistik dikeluarkan Jabatan Kesihatan Negeri Kedah berhubung jumlah kes harian pada 30 Disember 2021.

Sementara itu, menerusi Covidnow yang dikemas kini pagi tadi, KKM mendakwa 34 lagi kematian disebabkan Covid-19 dicatatkan di 11 negeri, termasuk 11 kes melibatkan pesakit yang meninggal dunia sebelum sempat menerima rawatan di hospital atau kes BID.

Angka itu menjadikan kumulatif kematian sejak wabak Covid-19 melanda negara awal tahun lalu sebanyak 31,462 kes, termasuk 6,351 kes BID.

Daripada jumlah kematian itu, Perak dikatakan mencatat kes tertinggi sebanyak lapan kematian, menjadikan keseluruhannya 1,393 kes, termasuk 182 kes BID. Negeri itu juga dilaporkan mencatat 128,864 kumulatif kes positif, dengan 125,470 pesakit sembuh, dan 2,001 kes masih aktif.

Daripada jumlah kes aktif itu, 1,636 pesakit dikatakan menjalani kuarantin di rumah; 95 ditempatkan di PKRC; 254 dimasukkan ke hospital; dan 16 dirawat di unit rawatan rapi (ICU), dengan sembilan daripadanya memerlukan alat bantuan pernafasan.

Pada masa sama, laman Covidnow itu juga menunjukkan keseluruhannya 1,853,812 atau 73.8 peratus daripada penduduk di Perak telah lengkap divaksinasi, manakala 1,882,355 atau 74.9 peratus lagi menerima sekurang-kurangnya satu dos.

Seramai 375,729 atau 15.0 peratus lagi penduduk dikatakan menerima suntikan dos penggalak.

Sementara itu, bagi negeri-negeri lain, Covidnow turut melaporkan Sabah mencatat tujuh kematian, diikuti Johor (empat); masing-masing tiga di Kelantan, Pahang, serta Selangor; Terengganu (dua); dan masing-masing satu di Kedah, Melaka, Perlis, serta Kuala Lumpur.

Tiada kes kematian dilaporkan di Negeri Sembilan, Pulau Pinang, Sarawak, Labuan dan Putrajaya.

Sejak awal tahun lalu sehingga semalam KKM menganggarkan seramai 2,754,513 penduduk Malaysia telah dijangkiti Covid-19, manakala 2,673,084 pesakit dikatakan sembuh, dan 49,967 kes lagi masih aktif.

Daripada jumlah kes aktif itu, seramai 42,828 pesakit dikatakan menjalani kuarantin di rumah; 3,326 ditempatkan di PKRC; 3,532 dimasukkan ke hospital; dan 281 pesakit dirawat di ICU, dengan 155 daripadanya memerlukan alat bantuan pernafasan.


Aset ECRL milik kerajaan melalui MRL-MOT

Spekulasi mengenai pemindahan milik aset dan tanah di sepanjang jajaran Landasan Rel Pantai Timur (ECRL) kepada negara China adalah tidak berasas, kata Menteri Pengangkutan Datuk Seri Dr Wee Ka Siong.

Menerusi catatan di laman Facebook rasmi, beliau berkata hal itu kerana aset ECRL adalah milik kerajaan sepenuhnya melalui Malaysia Rail Link (MRL) manakala China Communications Construction Company Ltd (CCCC) merupakan kontraktor utama, lapor Bernama.

“Aset ECRL adalah 100 peratus milik kerajaan Malaysia melalui MRL dan tanah di sepanjang jajaran ECRL adalah rizab kereta api yang tidak boleh dipindah milik.

“Pelan pembayaran balik kos pinjaman projek kepada bank milik kerajaan China juga tidak melibatkan pemindahan aset ECRL atau tanah di sepanjang jajaran ECRL,” katanya.

Beliau berkata sebarang kerugian operasi akan ditanggung bersama 50:50 dan ini membuktikan keyakinan pihak dari China ke atas prospek keuntungan operasi ECRL yang akan menjamin kualiti serta kelestarian perkhidmatannya.

MRL sebagai anak syarikat milik penuh Menteri Kewangan Diperbadankan (MOF Inc) telah menandatangani memorandum persefahaman (MOU) dengan CCCC bagi menubuhkan syarikat usaha sama dan melalui MOU itu, 80 peratus daripada keuntungan operasi akan dimiliki MRL manakala bakinya milik CCCC.

Pada masa sama, Wee berkata kadar tambang ECRL bakal ditentukan oleh Agensi Pengangkutan Awam Darat yang akan setara dengan kadar tambang perkhidmatan kereta api sedia ada.

Beliau turut memaklumkan unjuran trafik muatan kargo dan penumpang ECRL telah dikaji oleh pihak perunding bertauliah yang memiliki kepakaran untuk mengumpul data dan menjalankan kajian.

“Melalui pengumpulan data dan kajian pihak perunding, ECRL mampu menjana trafik penumpang dan kargo yang tinggi memandangkan jajaran ECRL yang melalui kawasan industri berat dan hab pembuatan yang dihubungkan dengan pelabuhan utama negara.

“Perkhidmatan penumpang menunjukkan permintaan yang tinggi memandangkan jajaran yang melalui bandar utama di Pantai Timur. Maka itu ECRL dapat menyediakan pilihan pengangkutan di samping kos yang berpatutan kepada penduduk di Pantai Timur,” katanya.

Beliau juga berkata landasan single-track ECRL adalah memadai untuk unjuran trafik muatan kargo dan penumpang ECRL dalam 10 tahun pertama operasinya serta pembinaan sembilan passing loop di sepanjang jajaran membolehkan pengendalian tren dua hala antara Pantai Timur dan Lembah Klang.

Wee berkata MRL turut merangka dan melaksanakan pelan jangka panjang untuk menjana pendapatan yang mencukupi bagi menampung kos operasi syarikat serta keuntungan daripada operasi tren serta perniagaan sampingan MRL bakal digunakan untuk membayar semula sebahagian daripada tanggungan pinjaman projek ECRL.

“Manfaat yang mampu dijana oleh projek ECRL melalui value-capture keseluruhan projek ini iaitu pembangunan ekonomi yang pesat di negeri Pantai Timur apabila kemudahan rel disediakan dan kos pengangkutan kargo dari dan ke Pantai Timur menurun sebanyak 40 hingga 50 peratus.

“Ini akan meningkatkan daya saing negeri Pantai Timur dan mewujudkan lebih banyak industri baharu yang dijangka menjana pendapatan melalui cukai kepada kerajaan seterusnya dikembalikan kepada rakyat,” katanya.

ECRL, yang djadualkan siap pada Disember 2026, melibatkan jarak 665 kilometer merentasi negeri Pantai Timur iaitu Kelantan, Terengganu dan Pahang sebelum menghubungkan Lembah Klang di Pantai Barat Semenanjung Malaysia.


DAP tak akan mohon maaf pada UMNO, sudah ‘move on’

DAP mengesahkan tidak akan memohon maaf kepada UMNO seperti yang didesak sayap parti itu, semalam.

Setiausaha Publisiti DAP, Anthony Loke senada dengan Presiden UMNO, Datuk Seri Ahmad Zahid Hamidi yang tidak mahu persengketaan dua seteru tradisi itu terus diungkit selepas mereka bersama dalam kerajaan campuran sejak enam bulan lalu.

“Kalau kita terus berpolemik kisah silam, ia takkan berkesudahan. Kerajaan sudah terbentuk lebih enam bulan dan kita telah berfungsi, kita sudah duduk dalam jemaah menteri setiap minggu, lebih enam bulan.

“Sekarang ini tidak timbul apa-apa isu yang tiada keserasian dalam parti kerajaan perpaduan. Kita terus mengorak langkah. Yang penting, kita tunjukkan komitmen kita untuk terus bekerjasama.

“Ia sudah dinoktahkan sejak tertubuhnya  kerajaan perpaduan Disember lalu. Kita move on, ada pelbagai cabaran. Cabaran politik kita ada enam pilihan raya negeri, cabaran ekonomi, pembangunan negara, macam-macam cabaran yang perlu ditempuhi,” katanya ketika ditemui pada Perhimpunan Agung UMNO 2023 di Pusat Dagangan Dunia, Kuala Lumpur (WTCKL), hari ini.

Zahid hari ini ketika menyampaikan Ucapan Dasar pada PAU 2023 meminta agar tiada lagi kenyataan yang mengguris hati antara mereka malah beliau menyeru agar rakan-rakan baharunya dalam kerajaan campuran itu juga tidak lagi mengeluarkan kenyataan yang mengguris hati orang Melayu.

Semalam, Ketua Pemuda UMNO, Dr Muhamad Akmal Saleh membuat gesaan agar DAP memohon maaf kepada UMNO atas tohmahan terhadap parti itu yang mengguris hati semua ahli sehingga kini.

Kata Akmal, ada ahli yang melahirkan kebimbangan ‘keris’ UMNO akan terperosok ke bumi selepas bersahabat dengan DAP yang dimusuhi berpuluh tahun lamanya.

Namun semalam juga Zahid menyifatkan tiada keperluan untuk DAP meminta maaf dan katanya tidak sepatutnya gesaan itu timbul kerana UMNO dan DAP sudah pun mencapai kata sepakat ketika membentuk kerajaan campuran selepas PRU-15.

Sementara itu, orang nombor dua parti, Datuk Seri Mohamad Hasan pula berkata cadangan dikemukakan Pemuda UMNO itu baik.

“Cadangan (Pemuda UMNO) yang baik. Bagi saya, kalau DAP berbesar hati mereka boleh minta maaf kepada UMNO.

“(Kalau) minta maaf kepada Sarawak (GPS) boleh, lagi bagus jika minta maaf kepada UMNO.

“Kita akan bekerjasama dalam satu kerajaan dan DAP mesti berbesar hati,” kata Tok Mat.


Ketua Pemuda bidas Pua supaya cermin diri, dakwa UMNO aset penting

Kenyataan Tony Pua yang melabel UMNO-Barisan Nasional (BN) sebagai “pakatan korup” dibidas Pemuda UMNO sebagai tidak menjaga sensitiviti rakan parti dalam kerajaan campuran.

Ketua Pemuda, Dr Akmal Saleh berkata kenyataan dikeluarkan pemimpin DAP sebagai biadap dan menolak label “pakatan korup” kerana UMNO sebenarnya adalah aset penting dalam kerajaan campuran ketika ini.

“Jangan dek kerana tindakan biadab seorang individu seperti Tony Pua akan mengakibatkan keharmonian dan persefahaman yang ingin dibentuk tergendala serta berhenti di tengah jalan.

“Tony harus belajar bahawa kehadiran UMNO di dalam Kerajaan Perpaduan adalah aset penting memastikan nasib dan igauan ngeri orang Melayu ketika 22 bulan di zaman PH (Pakatan Harapan) tidak kembali berulang. Pemuda menuntut DAP mengambil tindakan tegas kepada Tony,” katanya dalam satu kenyataan.

Media malam tadi melaporkan, Pua yang juga bekas Setiausaha Publisiti DAP sewaktu berucap pada Majlis Makan Malam Mengumpul Dana DAP di perkarangan Dewan Bandaraya Petaling Jaya (MBPJ) menggelar UMNO-BN yang kini bersama PH dalam Kerajaan Perpaduan sebagai “pakatan ‘korup”.

Mengulas lanjut, Akmal berkata, PUA harus menyedari bahawa tindakan beliau ini sedang merobek keharmonian dan kesepaduan yang sedang dibentuk di dalam Kerajaan Perpaduan yang lahir atas dasar toleransi serta semangat nasional.

“Pemuda mengingatkan negara ini ketika di bawah pentadbiran BN yang beliau gelar sebagai ‘pakatan korup’ sudah memacu negara dengan pertumbuhan ekonomi mampan dan di bawah BN juga Malaysia telah diangkat oleh Bank Dunia dan Forum Ekonomi Dunia (WEF) yang menyatakan, Malaysia adalah negara ke-23 paling kompetitif di dunia.

“Ini termasuklah kejayaan BN meningkatkan Keluaran Dalam Negara Kasar (KDNK) sehingga mencatatkan nilai RM1.4 trilion termasuklah usaha memperkasa aset syarikat berkaitan kerajaan (GLC) dan syarikat pelaburan mencecah beratus bilion dan beri pulangan tinggi kepada rakyat serta kerajaan seperti Khazanah Nasional yang naik dari RM32 bilion kepada RM116 bilion dan rizab tunai Petronas naik dari RM30 bilion kepada RM174 bilion,” katanya lagi.

Sebaliknya kata beliau, ketika negara beralih kepada kepimpinan PH di mana Pua dilantik sebagai penasihat kepada bekas Menteri Kewangan, Lim Guan Eng, negara melalui zaman gelap sehingga kerajaan dibina rebah dalam tempoh 22 bulan.

“Beliau yang bertugas di Kementerian Kewangan tidak mampu memacu perkembangan ekonomi negara sehingga KDNK jatuh merudum dan hutang negara meningkat secara mendadak.

“Ini belum dikira dengan kejatuhan nilai mata wang Ringgit akibat tindakan dan keceluparan beliau yang memberi gambaran negatif mengenai Negara,” katanya.

Justeru beliau menyarankan, Pua untuk cermin dahulu diri sendiri sebelum mengeluarkan apa-apa kenyataan apatah lagi kenyataannya itu tidak memberi manfaat kepada pembangunan negara.


Jumlah pesakit sembuh semalam mengatasi jangkitan baharu Covid

Seramai 3,943 individu di seluruh negara dijangkiti virus SAR-CoV- 2 dalam tempoh 24 jam semalam (Jumaat, 12 Ogos 2022), kata Kementerian Kesihatan (KKM) hari ini.

Jumlah itu lebih rendah berbanding 4,831 kes Covid-19 yang direkodkan pada Khamis.

Menurut laman sesawang CovidNOW KKM yang dikemas kini tengah malam tadi, jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,728,168 kes, dengan 4,646,723 pesakit telah pulih, termasuk 4,645 yang sembuh semalam.

Daripada jumlah jangkitan baharu itu, 2,635 kes Covid-19 melibatkan penerima vaksin dos penggalak; 899 kes (individu lengkap dua dos); 378 kes (individu tidak divaksinasi); dan 31 kes membabitkan individu yang menerima satu dos.

Sehingga semalam kes aktif turun semula kepada 45,375 kes, berbanding 46,081 yang dicatat pada Khamis, dengan seramai 43,701 pesakit masih menjalani kuarantin di rumah (44,404 pada Khamis), dan 31 ditempatkan di Pusat Kuarantin dan Rawatan Covid-19 (33 pada Khamis).

Sementara itu, seramai 1,577 pesakit dirawat di hospital, turun berbanding 1,584 pada Khamis, manakala 66 pesakit dimasukkan ke unit rawatan rapi (60 pada Khamis), dengan 45 daripadanya memerlukan alat bantuan pernafasan (40 pada Khamis).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes brought in death (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,070 kes, termasuk 7,668 kes kematian BID.

Empat kes kematian itu dilaporkan di Johor, Pahang, Perlis serta Selangor.


Kenapa kes Covid-19 masih tinggi walaupun vaksinasi meningkat?

Ramai mula sangsi kenapa walaupun sudah ramai yang mengambil suntikan vaksin tapi kes positif masih mencanak naik? Ada yang persoalkan keberkesanan vaksin yang diambil? Ada juga yang kata vaksin ini tidak memberi apa-apa manfaat atau tidak berguna?

Jika sebelum ini kenaikan kes Covid-19 menyebabkan pergolakan politik sehingga ramai yang mahukan pemimpin utama meletak jawatan. Walaupun ketika itu program vaksinasi baru sahaja bermula tetapi situasi dan keputusan politik dikatakan punca utama. Kini, sekali lagi kes Covid-19 naik mencanak.

Benarkah kes meningkat pada hari ini berlaku kerana politik atau sebenarnya kenaikan kes tidak ada kaitan dengan situasi atau keputusan politik semasa?

Menurut Pegawai Perubatan Jabatan Kecemasan Hospital Columbia Asia Cheras, Kuala Lumpur, Dr.Malar Santhi Santherasegapan,  kebanyakan tanggapan orang ramai ternyata tersasar.

“Kebanyakan masyarakat tidak faham bagaimana wabak ini merebak dan bagaimana vaksin tersebut bekerja? Anda harus faham, kes positif yang dilaporkan hari ini bukanlah disebabkan aktiviti hari ini. Ia adalah kesan daripada aktiviti 10 ke 14 hari sebelumnya.

“Begitu juga perihal suntikan vaksin. Suntik hari ini bukan bermakna akan terus kebal hari ini juga. Tak ada orang yang kahwin hari ini, akan dapat anak terus hari ini. Nak melahirkan anak pun perlukan sembilan bulan untuk hamil. Perlindungan lengkap dalam badan akan terbina selepas dua ke tiga minggu selepas suntikan dos ke dua. Peranan dos ke dua itu penting untuk untuk membina imuniti,” ujarnya.

Tambah Dr. Malar, lain vaksin, lain masa yang diperlukan untuk membina imuniti. Tapi, secara dasarnya, sekitar dua ke tiga minggu untuk badan betul-betul mampu melawan jangkitan.

“Memang ada antara penerima vaksin yang masih dijangkiti tetapi didapati hanya jangkitan ringan tahap satu atau dua. Bagaimana pula yang turut dijangkiti tahap empat dan lima? Kebanyakan mereka ini adalah penerima vaksin dos satu atau yang baru saja menerima dos dua,” ujarnya.

Menurut Dr. Malar,  adalah sangat penting untuk kita mencapai herd immunity lebih 50 peratus jika mahu menjalani kehidupan normal walau dengan kehadiran Covid-19.

Dalam pada itu, Pakar Perubatan Keluarga Sarjana (Master of Medicine) dalam pengkhususan Perubatan Keluarga Universiti Kebangsaan Malaysia (UKM), Dr. Suhazeli Abdullah, terdapat faktor yang menyebabkan situasi ini terus berlaku.

“Bentuk (nature) pandemik telah mula berubah. Sebelum ini kita dapat laporan bahawa kobelehjangkitan (R0) kepada varian asal Covid-19 adalah antara dua hingga tiga (purata seluruh dunia). Namun apabila varian baharu seperti Varian Delta, kebolehjangkitan meningkat 15  hingga 20 kali ganda. Pun begitu, perlindungan dari vaksin tetap wujud walau tak sebanyak perlindungan terhadap varian asal.

“Vaksin itu sendiri bukan ubat ajaib. Bukan maksum dan bukannya 100 peratus. Namun ‘some form of protection is there’ seperti mengurangkan kemasukan ke wad kritikal dan kematian.

“Kita lihat sendiri perbandingan dalam kalangan yang telah lengkap vaksin vs belum atau tidak vaksin, kemasukan ke wad kritikal dan kematian adalah jauh berbeza,” katanya.

Tambah Dr. Suhazeli, tidak divaksin berisiko dijangkiti dan kemungkinan kejadian pandemik dalam kalangan mereka meningkat kerana liputan dalam komuniti rendah selain pematuhan prosedur operasi standard (SOP) yang dipandang remeh segelintir masyarakat.

“Pergerakan manusia semakin longgar akibat desakan ekonomi dan golongan yang degil. Inilah sebenarnya punca asal yang menyebabkan perebakan Covid-19 sukar dikawal.

“Walaupun kerajaan telah melaksanakan PKP (Perintah Kawalan Pergerakan) 1.0, 2.0 dan 3.0 serta Darurat Kesihatan, tetapi mentaliti masyarakat yang tak nak patuh PKP sudah tidak sensitif. Kita tetap keluar dan bergaul dengan bebas.

“Kita masih belum menang dan semoga bersabar dalam perjuangan keluar dari pandemik ini. Kita harus belajar hidup bersama Covid-19,” katanya.


Bajet 2022 tumpuan Dewan Rakyat hari ini

Sidang Dewan Rakyat hari ini menjadi tumpuan apabila Menteri Kewangan Tengku Datuk Seri Zafrul Abdul Aziz akan membentangkan Bajet 2022 jam 4 petang nanti.

Ini adalah belanjawan pertama di bawah kerajaan pimpinan Datuk Seri Ismail Sabri Yaakob selepas Rancangan Malaysia Ke-12 (RMK12) dilancarkan, dengan tiga matlamat utama, melindungi dan memulih kehidupan serta mata pencarian, membina semula daya ketahanan negara dan memangkin pembaharuan.

Berdasarkan kenyataan Pra-Bajet pertama dikeluarkan Kementerian Kewangan (MoF) pada Ogos, kerajaan akan memastikan belanjawan kali ini bersifat komprehensif dan inklusif, selaras dengan semangat Keluarga Malaysia.

Bajet 2022 dijangka memperuntukan sejumlah dana yang terbesar melebihi RM322.5 bilion pada 2021, susulan pembukaan semula pelbagai sektor ekonomi dan sosial.

Sebagaimana kata Perdana Menteri, Bajet 2022 akan meneruskan usaha memperkasa sistem kesihatan termasuk memberi penekanan kepada penyelidikan dan pembangunan (R&D) supaya negara bersedia sekiranya terdapat gelombang baharu pandemik Covid-19.

Beliau berkata, R&D termasuk dalam penghasilan vaksin Covid-19 yang bukan sahaja untuk kegunaan rakyat, malah berpotensi dieksport ke negara yang memerlukan.

Pelan Rangka Tindakan Pembaharuan Sistem Penjagaan Kesihatan Malaysia, katanya, akan diperkenalkan sebagai hala tuju baharu untuk mentransformasi sistem penjagaan kesihatan negara.


PRU-15: Tengku Zafrul tak pasti tanding atau tidak

Menteri Kewangan Tengku Datuk Seri Zafrul Tengku Abdul Aziz belum pasti sama ada akan dicalonkan bertanding di kerusi Parlimen Kuala Selangor pada Pilihan Raya Umum Ke-15 (PRU-15), atau tidak.

Bagaimanapun, sejak kebelakangan ini, spekulasi tercetus bahawa Bendahari Barisan Nasional (BN) Selangor itu akan bertanding di kerusi Parlimen berkenaan, menyebabkan Parti Amanah Negara (AMANAH) membuat keputusan meletakkan penyandangnya Datuk Seri Dr Dzulkefly Ahmad.

Ditemui selepas Majlis Perasmian Karnival Usahawan dan Koperasi Keluarga Malaysia di Kuala Selangor hari ini, Tengku Zafrul bagaimanapun berkata beliau menyerahkan kepada pucuk pimpinan UMNO untuk menentukan sama ada bertanding atau tidak.

Katanya spekulasi yang mengaitkan dirinya sebagai calon kerusi Parlimen Kuala Selangor juga hanya boleh dijawab kepimpinan UMNO.

“Saya tidak tahu siapa calon, jika anda tahu tolong beritahu saya. Prospek untuk bertanding itu ada di mana saja dan calon itu ditentukan kepemimpinan parti,” katanya menurut BH.

Sebelum ini ada spekulasi menyatakan Tengku Zafrul adalah antara calon muka baharu daripada 22 calon yang akan bertanding bagi kawasan Parlimen di Selangor.

Beliau dikatakan akan bertanding di Parlimen Kuala Selangor selepas mengumumkan kawasan itu sebagai daerah angkat Kementerian Kewangan. Julai lalu, beliau dipilih sebagai Bendahari BN Selangor.

Semalam, Pengerusi Barisan Nasional (BN) Selangor, Tan Sri Noh Omar, memaklumkan 21 daripada 22 calon parti itu bagi PRU15 adalah muka baharu.

Ditanya sama ada beliau bersedia menjadi calon di kawasan berkenaan, Tengku Zafrul berkata, kehadirannya untuk membantu parti selagi beliau mampu.


[KEMAS KINI] 12,105 kes baharu semalam

Jangkitan Covid-19 di seluruh negara dalam tempoh 24 jam semalam (Rabu, 6 April) meningkat lagi apabila mencatat 12,105 kes baharu, berbanding 12,017 pada Selasa.

Jumlah itu menjadikan kumulatif positif sejak kes pertama Covid-19 dikesan di negara ini pada Januari 2020 lalu meningkat kepada 4,280,591 kes, lapor Kementerian Kesihatan (KKM), hari ini.

Sehingga semalam seramai 4,083,183 pesakit telah pulih, 35,192 kematian direkodkan, dan 162,216 kes masih aktif, termasuk 158,343 pesakit menjalani kuarantin di rumah.

Seramai 373 pesakit lagi ditempatkan di PKRC; 3,279 dimasukkan ke hospital; dan 221 pesakit dirawat di unit rawatan rapi (ICU), dengan 122 daripadanya memerlukan alat bantuan pernafasan.

Laman sesawang CovidNOW yang dikemas kini tengah malam tadi menunjukkan sembilan negeri mencatat peningkatan jangkitan harian semalam, tetapi semuanya tidak melepasi empat digit.

Negeri berkenaan ialah Negeri Sembilan, Perak, Pulau Pinang, Terengganu, Sarawak, Pahang, Melaka, Putrajaya dan Perlis.

Manakala tujuh negeri yang mencatat penurunan kes harian ialah Selangor, Kuala Lumpur, Johor, Kedah, Sabah, Kelantan, dan Labuan.

Negeri Sembilan kini mencatat kumulatif positif sebanyak 192,874 kes, dengan 184,465 pesakit telah pulih, 1,463 kematian, dan 6,946 kes masih aktif, termasuk 6,813 pesakit sedang menjalani kuarantin di rumah.

Manakala, 31 pesakit lagi ditempatkan di PKRC; 96 dimasukkan ke hospital; dan enam pesakit dirawat di ICU, dengan dua daripadanya memerlukan alat bantuan pernafasan.

Berikut adalah pecahan kumulatif positif mengikut negeri sehingga 6 April 2022:

Pecahan kes Covid-19 mengikut negeri-negeri pada 6 April 2022.


Covid-19: Sembilan negeri rekod peningkatan kes baharu hari ini

Walaupun, kes harian di seluruh negara hari ini turun berbanding semalam, sembilan negeri dan Wilayah Persekutuan mencatat peningkatan dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri, malam ini.

Selangor kekal mendahului senarai jangkitan tertinggi apabila merekodkan 776 kes baharu, berbanding 679 semalam, menjadikan kumulatif positif di negeri itu meningkat kepada 801,766 kes.

Bagaimanapun, sehingga semalam seramai 780,299 pesakit disahkan sembuh, manakala 10,023 kes kematian turut dilaporkan, dan 10,668 kes positif masih aktif.

Daripada jumlah kes aktif itu,seramai 9,214 pesakit menjalani kuarantin di rumah; 821 ditempatkan di PKRC; 603 dimasukkan ke hospital dan 30 pesakit dirawat di unit rawatan rapi (ICU), dengan 12 daripadanya memerlukan alat bantuan pernafasan.

Sehingga semalam, 4,781,286 atau 94.5 peratus penduduk di Selangor telah lengkap divaksinasi, 4,848,900 atau 95.7 peratus lagi menerima sekurang-kurangnya satu dos, dan 2,361,398 atau 42.1 peratus menerima dos penggalak.

Mengikut rekod laman sesawang Kementerian Kesihatan (KKM), Covidnow, dalam tempoh minggu ini sebanyak 27.8 peratus kes Covid-19 di Selangor melibatkan individu berusia 18 hingga 29 tahun, diikuti 24.6 peratus (30-39 tahun); 11.6 peratus (40-49 tahun); dan 8.3 peratus masing-masing bagi usia 5 hingga 11 tahun serta 50 hingga 59 tahun.

Sementara itu 6.2 peratus lagi melibatkan pesakit berusia 60 hingga 69 tahun; 5.4 peratus (12-17 tahun); 5.2 peratus (0-4 tahun); 2.0 peratus (70-79 tahun); dan 0.6 peratus (80 tahun dan ke atas).

Johor pula merekodkan 466 jangkitan baharu berbanding 464 kes semalam; diikuti Kuala Lumpur (352 kes baharu, 322 semalam); Sabah (242 kes baharu, 201 semalam); dan Negeri Sembilan (181 kes baharu, 171 semalam).

Pahang pula mencatat 170 kes baharu, berbanding 167 semalam; Perak (138 kes baharu, 86 semalam); Putrajaya (22 kes baharu, 18 semalam); dan Sarawak (21 kes baharu, 16 semalam).

Sehingga hari ini negara merekodkan 2,817,163 kumulatif kes positif, dengan seramai 2,848 pesakit Covid-19 disahkan sembuh, dan 40,761 kes masih aktif.

Daripada jumlah kes aktif itu seramai 33,809 pesakit menjalani kuarantin di rumah; 3,994 ditempatkan di PKRC; 2,775 dimasukkan ke hospital; dan 183 pesakit dirawat di ICU, dengan 84 daripadanya memerlukan alat bantuan pernafasan.

Keseluruhannya sehingga semalam, seramai 25,684,153 atau 78.6 peratus penduduk Malaysia telah lengkap divaksinasi, 26,050,060 atau 79.7 peratus lagi menerima sekurang-kurangnya satu dos, dan 9,744,147 atau 29.8 peratus menerima dos penggalak.


Tahap puas hati pengundi terhadap Muhyiddin paling tinggi: Kajian

Tinjauan pendapat terkini Pusat Kaji Selidik Merdeka Centre mendapati lebih ramai rakyat Malaysia, terutama pengundi yang berusia 18 tahun dan ke atas berpuas hati kepemimpinan Pengerusi Perikatan Nasional (PN) Tan Sri Muhyiddin Yassin, berbanding empat pemimpin lain.

Muhyiddin yang juga Presiden Bersatu memperoleh markah tertinggi sepanjang masa ketika menjadi Perdana Menteri sebelum ini dan sehingga tempoh kajian ‘tahap kepuasan hati’ berakhir pada Oktober 2022.

Beliau memperoleh tahap puas hati antara 46 peratus hingga 93 peratus, menurut laporan kajian yang diterbitkan hari ini (Jumaat, 4 November 2022).

Merdeka Centre meletakkan lima pemimpin untuk kajian kepuasan hati pengundi sepanjang tempoh Januari 2020 hingga Oktober 2022. Mereka ialah Muhyiddin, Datuk Seri Ismail Sabri Yaakob; Datuk Seri Mohamad Hasan; Datuk Seri Anwar Ibrahim; dan Datuk Seri Ahmad Zahid Hamidi.

Kajian ‘Penilaian Pemimpin’ mendapati pengundi berpuas hati dengan prestasi Muhyiddin, mengatasi empat pemimpin lain. Walaupun peratusannya turun naik, tetapi tahap puas hati mengatasi tidak puas hati.

Tahap kepuasan tertinggi diperoleh Muhyiddin adalah pada Mei 2020 iaitu 93 peratus, berbanding Ismail Sabri (62 peratus); Anwar (29 peratus); dan Zahid (21 peratus).

Kajian bagi tempoh sama antara Januari 2020 hingga Oktober 2022 juga mendapati Zahid berada pada kedudukan tercorot sepanjang masa daripada senarai puas hati.

Peratusan tidak puas hati terhadap Zahid yang juga Presiden UMNO dan Pengerusi Barisan Nasional (BN) adalah antara 55 hingga 76 peratus, berbanding puas hati antara 9 hingga 22 peratus.

Rakan baik yang juga cikgu kepada Zahid, Pengerusi Pakatan Harapan (PH) dan Presiden PKR Datuk Seri Anwar Ibrahim menduduki tempat kedua selepas anak muridnya itu di mana markah tidak puas hati lebih tinggi daripada puas hati.

Seperti Zahid, Anwar juga memperoleh markah tidak puas hati sepanjang masa dari Januari 2020 hingga Oktober 2022. Anwar mendapat peratusan tidak puas hati antara 45 peratus hingga 61 peratus, berbanding puas hati antara 20 dan 34 peratus.

Ismail Sabri pula menduduki tempat kedua selepas Muhyiddin dengan mencatat tahap puas hati antara 35 dan 62 peratus, manakala antara 21 hingga 46 peratus, tidak puas hati.

Sementara itu, tahap puas hati terhadap Mohamad yang juga Timbalan Pengerusi BN adalah antara 32 hingga 42 peratus, manakala tidak puas hati mencatat antara 25 hingga 32 peratus iaitu bagi tempoh Mac, Mei, Jun dan Disember 2021, serta pada Julai dan September 2022.

Muhyiddin juga memperoleh tahap kepuasan hati sepanjang masa yang lebih tinggi berbanding Tun Dr Mahathir Mohamad dan Ismail Sabri ketika masing-masing menduduki kerusi Perdana Menteri.


MetMalaysia ramal hari pengundian 19 November hujan lebat, ribut petir

Jabatan Meteorologi Malaysia (MetMalaysia) meramalkan ribut petir, hujan lebat dan angin kencang akan melanda beberapa kawasan di seluruh negara mulai Ahad (13 November) hingga hari pengundian Pilihan Raya Umum Ke-15 (PRU-15), pada 19 November.

Dalam satu kenyataan yang disiarkan petang ini di akaun media sosialnya, MetMalaysia berkata analisis model cuacanya menganggarkan cuaca ekstrem dijangka kebanyakannya menjejaskan kawasan luar bandar, barat Semenanjung, Sarawak dan barat Sabah, terutama pada waktu petang yang berlarutan hingga malam, sepanjang tempoh tersebut.

Lebih 21 juta pengundi bakal keluar mengundi pada 19 November, selepas Perdana Menteri Datuk Seri Ismail Sabri Yaakob mengumumkan pembubaran Parlimen pada 10 Oktober lalu, membuka jalan kepada PRU-15.

Pengundian awal dijadualkan berlangsung pada 15 November ini.

Dalam kemas kini terbarunya hari ini, MetMalaysia mengeluarkan amaran ribut petir dan angin kencang (sah sehingga 10 malam) untuk Kedah (Kota Setar, Yan, Kuala Muda, Kulim dan Bandar Baharu), dan Pulau Pinang.

Ramalan itu turut membabitkan Perak (Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim), Pahang (Cameron Highlands, Pekan dan Rompin), Negeri Sembilan (Kuala Pilah, Jempol dan Tampin), Melaka, Johor, Sarawak (Miri dan Limbang), kawasan luar bandar di Sabah (Sipitang dan Kuala Penyu), dan Labuan.

Orang ramai boleh mendapatkan maklumat terkini cuaca terkini melalui laman web MetMalaysia, akaun media sosial dan aplikasi myCuaca.


‘Saya tak percaya Anwar, itu hak saya sebagai MP Tasek Gelugor’

Perikatan Nasional atau Bersatu tidak mengeluarkan arahan khusus kepada ahli Parlimen (MP) gabungan itu sama ada untuk mengundi menyokong atau tidak, undi percaya terhadap Datuk Seri Anwar Ibrahim sebagai Perdana Menteri.

Ketua Penerangan Bersatu Malaysia Datuk Wan Saiful Wan Jan berkata Perikatan Nasional akan mengadakan pramesyuarat sehari sebelum sidang Dewan Rakyat yang bermula 19 Disember ini.

“Ia bertujuan membincangkan perkara yang mahu dibawakan dalam sidang Dewan Rakyat. Mesyuarat akan diadakan sehari sebelum sidang bagi memutuskan strategi bakal digunakan Perikatan Nasional.

“(Mesyuarat) mengenai bagaimana kita nak masuk ke Parlimen, apa mesej yang kita nak bawa dan keputusan-keputusan perlu kita undi nanti.

“Semua itu dalam pramesyuarat,” katanya dalam satu wawancara khas bersama Sinar yang disiarkan hari ini (13 Disember 2022).

Wan Saiful yang juga Ahli Parlimen Tasek Gelugor berkata, beliau tidak akan menyokong usul percaya terhadap Anwar sebagai Perdana Menteri.

“Saya secara peribadi sudah pasti akan menolak melainkan kalau ada arahan daripada parti sebaliknya. Tetapi saya tak boleh nak bayang bahawa kita akan menyokong Anwar.

“Saya tidak ada kepercayaan terhadap Anwar dan itu hak saya sebagai ahli Parlimen,” tegasnya.


KKM akan semak dan kemas kini kelayakan petugas barisan hadapan: Khairy

Kementerian Kesihatan (KKM) akan menyemak dan mengemas kini dari semasa ke semasa untuk memperluaskan pemberian elaun khas kepada petugas barisan hadapan kesihatan yang mengurus wabak Covid-19 di negara ini.

Menterinya Khairy Jamaluddin Abu Bakar berkata selain doktor, jururawat dan pemandu ambulans yang ketika ini termasuk dalam kalangan petugas yang layak menerima elaun khas tersebut, namun masih terdapat kumpulan lain kesihatan yang terlibat dalam pengurusan wabak itu, menurut laporan Bernama.

“Kumpulan yang layak menerima elaun khas ini akan kita semak akan kemas kini dari semasa ke semasa, contohnya ahli fisioterapi yang terlibat dalam rawatan pesakit ‘long Covid’ yang kita fikir menepati kriteria untuk mendapat elaun khas tersebut,” katanya ketika sesi soal jawab di persidangan Dewan Rakyat di sini hari ini.

Beliau menjawab soalan Datuk Dr. Hasan Bahrom (PH-Tampin) yang mahu Khairy menyatakan berkenaan pembayaran bonus kepada pekerja barisan hadapan dalam kalangan kakitangan kesihatan.

Khairy berkata sehingga 31 Dis tahun lalu sebanyak RM1.1 bilion elaun khas telah dibayar kepada petugas barisan hadapan kesihatan.

Pada Mac 2020, kerajaan mengumumkan peningkatan elaun khas daripada RM400 kepada RM600 bagi petugas kesihatan seperti doktor, jururawat dan kakitangan perubatan lain yang terlibat secara langsung dalam pengurusan serta usaha mengekang penularan Covid-19 di negara ini.

Berkenaan aduan petugas barisan hadapan yang tidak menerima elaun khas tersebut kerana tidak mengambil vaksin, Khairy berkata antara syarat untuk layak menerimanya adalah petugas mesti mendapatkan vaksin Covid-19 di samping syarat-syarat lain termasuk jumlah hari bekerja.

“Tetapi jika petugas tidak boleh menerima vaksin akibat isu kesihatan, mereka tetap layak dibayar elaun khas tersebut,” katanya.

Sementara itu, menjawab soalan mengenai jumlah doktor kontrak yang akan diserap ke jawatan tetap tahun ini, Khairy berkata kekosongan jawatan pegawai perubatan ialah 3,586.

Katanya, iklan jawatan kosong tersebut telah diiklankan di laman sesawang Suruhanjaya Perkhidmatan Awam (SPS) sejak semalam.


PKR pertimbang jalankan audit forensik selepas aduan orang kanan Anwar

Susulan bantahan dibuat oleh orang kanan Datuk Seri Anwar Ibrahim berhubung pertikaian semasa pemilihan parti yang berlangsung baru-baru ini, PKR menimbang untuk menjalankan audit forensik terhadap aduan yang dibuat calon bertanding.

Bekas pembantu Anwar, Farhash Wafa Salvador Rizal Mubarak yang tewas dalam pemilihan Cabang Gombak baru-baru ini menggesa audit dijalankan kerana tidak berpuas hati dengan keputusan yang diumumkan oleh Jawatankuasa Pemilihan parti.

Pengerusi Jawatankuasa Pemilihan, Zaliha Mustafa mengesahkan PKR akan menjalankan audit forensik untuk meneliti setiap aduan yang dibuat oleh calon bertanding.

“Mereka minta audit forensik. Itu adil bagi saya. Jadi, kita boleh pertimbangkan untuk membuktikan integriti kita.

“Kami akan membuat keputusan secepat mungkin, kerana kami sedang melihat beberapa perkara lagi, seperti aduan. Kami harus membuat keputusan dalam masa seminggu,” katanya lagi.

PKR mengadakan pemilihan kepimpinan tiga tahun sekali awal bulan ini. Keputusan rasmi hanya akan diumumkan semasa kongres tahunan parti pada 25 Jun dan 26 Jun.

Pemilihan itu dijalankan menggunakan aplikasi telefon pintar ADIL. Undian dibuat sama ada secara bersemuka melalui komputer tablet atau dari jauh, pada tarikh yang ditetapkan.

Proses pemilihan itu menyaksikan Farhash tewas kepada Menteri Besar Selangor Datuk Seri Amirudin Shari dalam saingan merebut ketua Cabang PKR Gombak.

Farhash antara lain mendakwa proses pengiraan undi dijalankan tanpa kehadiran pemeriksa.


KJ, Noh, Annuar diseru bawa akar umbi sekali ke PN

Perikatan Nasional (PN) sentiasa membuka pintu luas untuk bekas-bekas pemimpin UMNO yang mahu bersama sekiranya selari dengan perjuangan mereka.

Malah Ketua Pengarah Pilihan Raya PN, Datuk Seri Muhammad Sanusi Md Nor berkata tiada keperluan untuk berunding lagi.

“Depa (mereka) mai (datang) intai kita (PN) dan kita terbuka…kira terima siapa saja yang relevan dan selari dengan perjuangan kita.

“Tak payah berunding apa dah, datang saja dan kami akan terima dengan hati terbuka,” katanya pada sidang media selepas mempengerusikan Mesyuarat EXCO di Wisma Darul Aman di Alor Setar, hari ini.

Sebelum ini terdapat khabar angin yang menyebut beberapa figura besar seperti bekas setiausaha agung UMNO, Tan Sri Annuar Musa; bekas pengerusi BN Selangor, Tan Sri Noh Omar serta bekas menteri kesihatan, Khairy Jamaluddin berminat menyertai PN dan komponennya, PAS.

Mengulas lanjut Sanusi yang juga Menteri Besar Kedah berkata bekas-bekas pemimpin tersebut dilihat sudah tiada jalan lain selain bersama-sama PN untuk menentang PH-BN.

“Itu (kehadiran mereka) bukan pancing, tetapi mereka yang lompat ke darat. Apabila batu jatuh dalam air, semua-semua ini akan melompat keluar, ibarat macam itulah.

“Saya berpandangan, dalam politik negara sekiranya sudah tiada jalan lain selain mengikut kita (PN), sebab semuanya berdepan jalan mati.

“Yang sedang hidup hanya PN, silalah datang Khairi Jamaluddin, Annuar Musa dan Noh Omar…anda amat dialu-alukan,” katanya.

Malah beliau turut yakin ketiga-tiga pemimpin itu mampu membawa pengundi UMNO kepada PN seperti yang dilakukan bekas pengerusi UMNO Perlis, Datuk Seri Shahidan Kassim pada PRU-15 lalu.

“Mereka boleh bawa pengundi UMNO kepada PN, memang itu kelebihan mereka. Contohnya, Datuk Seri Shahidan Kassim menyebabkan sebahagian besar orang Perlis ikut perjuangan beliau.

“Noh pula sudah pun umumkan mahu jadikan Tanjung Karang sebagai kubu kuat PN. Annuar pula ada kelebihan di Ketereh dan beberapa tempat lain. Kita akui ada kelebihan masing-masing, datanglah dengan suci hati dan ikhlas. Cabut akar umbi sekali mai, jangan mai perdu (mereka) saja,” katanya.


Tentera Russia mula masuk Ukraine

Presiden Russia Vladimir Putin mengarahkan tenteranya memasuki Ukraine setelah mengiktiraf dua wilayah di timur negara itu – Donetsk dan Luhansk – sebagai merdeka, dengan memberi alasan pasukan itu bertindak sebagai pengaman.

Amerika Syarikat (AS) bagaimanapun, melihat tindakan itu sebagai sebahagian daripada percubaan Moscow untuk mencipta alasan bagi melakukan pencerobohan selanjutnya ke atas Ukraine.

Bercakap pada sidang tergempar Majlis Keselamatan Pertubuhan Bangsa-Bangsa Bersatu (UNSC) pada Selasa, Duta AS ke PBB Linda Thomas-Greenfield, menyifatkan arahan Russia untuk menempatkan ‘pasukan pengaman’ di timur Ukraine sebagai ‘karut’.

Pengerusi Hal Ehwal Politik PBB, Rosemary DiCarlo pula memberi amaran bahawa risiko ‘konflik besar’ adalah nyata dan perlu dicegah.

Beliau mengulangi bahawa PBB komited terhadap kedaulatan, kemerdekaan dan integriti wilayah Ukraine, dalam sempadan yang diiktiraf antarabangsa.

Wartawan Reuters melihat kereta kebal Russia mula digerakkan ke pinggir Donetsk, bandar di salah satu wilayah di Ukraine.

Tidak pasti sama ada tindakan itu adalah permulaan pencerobohan ke atas Ukraine sebagaimana amaran dikeluarkan AS dan sekutunya sejak beberapa minggu lalu.

Dalam ucapan panjang di televisyen, Putin, kelihatan marah dan menyifatkan Ukraine sebagai sebahagian daripada sejarah Russia.

Menurutnya timur Ukraine adalah tanah Russia purba dan beliau yakin rakyat negara itu akan menyokong keputusannya.

Televisyen Russia menunjukkan Putin disertai ketua pemimpin pemisah yang disokong Russia, menandatangani dekri mengiktiraf kemerdekaan kedua-dua wilayah Ukraine yang memisahkan diri bersama-sama dengan perjanjian kerjasama dan persahabatan.

Menentang amaran Barat terhadap tindakan sedemikian, Putin mengumumkan keputusannya dalam panggilan telefon kepada pemimpin Jerman dan Perancis sebelum ini, kata Kremlin. – Reuters


Satu lagi sesi tak menentu diunjurkan untuk ringgit minggu depan

Ringgit berkemungkinan menyaksikan satu lagi sesi tidak menentu minggu depan kerana dolar Amerika Syarikat (AS) yang kukuh mungkin terus meredupkan kilauan unit tempatan itu sehingga kepastian muncul.

Walaupun ekonomi makro domestik kekal utuh, prestasi unit tempatan terus terjejas akibat perkembangan luar, kata seorang penganalisis.

Pengerusi Rizab Persekutuan AS (Fed) Jerome Powell akan berucap pada Simposium Jackson Hole pada 26 Ogos ini yang dijangka memberi impak besar ke atas mata wang negara-negara sedang pesat membangun.

“Kenyataannya akan memberi petunjuk baharu kepada pelabur mengenai hala tuju bank pusat AS itu dalam perkara berkaitan kadar faedah serta inflasi. Minit mesyuarat pada Julai yang diumumkan hanya menunjukkan kewajaran bagi kenaikan kadar faedah apabila inflasi terus memberi risiko ke atas ekonomi,” katanya menurut Bernama.

AS juga dijangka mengumumkan unjuran kedua Keluaran Dalam Negara Kasar (KDNK) bagi suku kedua (KDNK) pada 25 Ogos ini.

Menurut unjuran Biro Analisis Ekonomi, KDNK AS susut pada kadar faedah 0.9 peratus dalam suku kedua dan turun 1.6 peratus pada suku pertama.

Penganalisis ActivTrades Alexander Londono berkata angka perbelanjaan penggunaan peribadi (PCE) AS yang bakal diumumkan pada 24 Ogos, juga merupakan petunjuk inflasi yang menjadi pilihan Fed.

“Jika angka PCE cenderung meningkat, perbandingan dolar AS/ringgit mungkin naik ke paras 4.50. Sebaliknya jika susut, paras 4.45 sekali lagi boleh menjadi sokongan sekiranya dolar AS/ringgit terus merosot,” katanya.

Selain itu, pelabur juga dalam proses menerima pelbagai perkembangan kurang memberangsangkan pada minggu ini, termasuk tindakan tidak dijangka People’s Bank of China mengurangkan kadar dasar utamanya untuk kali pertama sejak Januari.

Ia bertindak menurunkan kadar pinjaman jangka sederhana selama setahun sebanyak 10 mata asas kepada 2.75 peratus ketika China terus bergelut dengan pertumbuhan ekonomi yang perlahan.

Selain itu, data lain menunjukkan pembinaan kediaman baharu di AS mencecah paras terendah dalam tempoh 18 bulan pada Julai dan membuktikan ketidaktentuan pasaran hartanah yang berpotensi memburukkan lagi inflasi.

Pada Khamis, beberapa perkembangan menyuntik sentimen positif termasuk tuntutan pengangguran AS yang susut kepada 250,000 minggu lepas berbanding 252,000 pada minggu sebelumnya, sekali gus menunjukkan ketidaktentuan pasaran yang kekal ketara.

Faktor-faktor terbabit telah meletakkan ringgit dalam sentimen negatif untuk lima hari berturut-turut dengan nilainya kekal di paras terendah sejak Januari 2017.

Pada Jumaat, ringgit susut berbanding dolar AS kepada 4.4760/4795 daripada 4.4435/4455 pada minggu sebelumnya.

Ringgit bagaimanapun diniagakan lebih mengukuh berbanding kumpulan mata wang utama lain.

Unit tempatan itu meningkat berbanding yen Jepun kepada 3.2767/2795 daripada 3.3292/3310 dan naik berbanding pound Britain kepada 5.3126/3167 daripada 5.3975/3999.

Ringgit juga mengukuh berbanding dolar Singapura pada 3.2225/2254 daripada 3.2406/2428 minggu lepas dan naik berbanding euro kepada 4.5069/5104 daripada 4.5759/5780.


Kluster tempat kerja kekal tertinggi

Sembilan daripada 13 kluster baharu Covid-19 yang dikesan dalam tempoh 24 jam sehingga 12 tengah hari tadi di seluruh negara membabitkan kluster tempat kerja.

Ketua Pengarah Kesihatan Tan Sri Dr Noor Hisham Abdullah berkata tiga kluster lagi melibatkan jangkitan dalam komuniti dan satu kluster berkaitan pendidikan yang dilaporkan di Putrajaya membabitkan 11 individu daripada 33 yang disaring.

Menurutnya, tiga kluster tempat kerja dikesan di Selangor membabitkan Kuala Langat, Hulu Langat dan Kuala Selangor yang keseluruhannya melibatkan 70 individu daripada 509 yang disaring.

Johor pula merekodkan dua kluster tempat kerja iaitu masing-masing satu di Kota Tinggi membabitkan 10 individu daripada 580 yang disaring, dan Batu Pahat (10 individu/30 disaring).

Kluster tempat kerja juga turut dikesan masing-masing satu di Kota Setar, Kedah melibatkan 11 individu daripada 33 yang disaring; Port Dickson, Negeri Sembilan (52 individu/242 disaring); Rompin, Pahang (34 individu/43 disaring); dan Seberang Perai Tengah serta Seberang Perai Selatan di Pulau Pinang (18 individu/28 disaring).

Kluster komuniti pula dikesan masing-masing satu di Kelantan, Pahang dan Selangor. Kelantan mencatatkan 15 individu positif Covid-19 daripada 21 yang disaring di Kota Bharu; Lipis, Pahang (14 individu/104 disaring); dan Sabak Bernam, Selangor (12 individu/27 disaring).

Sementara itu, Dr Noor Hisham memaklumkan daripada 7,420 kes baharu hari ini, 17 adalah kes import yang membabitkan 12 warganegara dan lima bukan warganegara.

“Daripada 7,420 kes harian yang dilaporkan pada hari ini, 108 kes atau 1.5 peratus adalah kategori 3, 4, dan 5; dan 7,312 kes (98.5 peratus) adalah pesakit kategori 1 dan 2.

“Seramai 700 pesakit dimasukkan ke unit rawatan rapi dan 364 memerlukan alat bantuan pernafasan,” katanya.


Kenya beri amaran ‘vaksin aparteid’ selepas UK sekat perjalanan

Kenya mengutuk sekeras-kerasnya tindakan kerajaan United Kingdom (UK) kerana memasukkan negara itu ke dalam senarai merah yang membabitkan sekatan perjalanan bermula 9 April ini.

Dalam kenyataan di dalam Twitternya, Kementerian Hal-Ehwal Luar Kenya menggunakan langkah itu untuk memberi amaran mengenai ‘vaksin aparteid’.

Kenyataan itu berkata, strategi yang digunakan negara pengeluar vaksin boleh menyebabkan usaha memerangi pandemik Covid-19 gagal.

Sebelum ini, UK mengumumkan sekatan perjalanan bagi rakyat Pakistan, Bangladesh dan Filipina berkuat kuasa jam 4 pagi 9 April ini, susulan peningkatan kes Covid-19.

Jabatan Pengangkutan UK sebelum ini berkata, nama negara dalam senarai merah dikemaskini selepas kerajaan bimbang mengenai varian baharu Covid-19.

Namun, Kenya berkata, polisi itu adalah satu diskriminasi, dan menuduh UK menyimpan vaksin dalam kuantiti lebih besar daripada yang digunakan sekarang.

UK dilaporkan memesan lebih 400 juta vaksin Covid-19, bagi populasinya seramai 67 juga penduduk, mencetuskan kebimbangan mengenai masalah bekalan di seluruh dunia.

Berada dalam senarai merah itu bermakna pelawat antarabangsa yang berlepas atau transit di negara-negara berkenaan dalam jangka masa 10 hari akan dilarang memasuki UK.

Namun, rakyat Britain dan Ireland yang mempunyai hak untuk tinggal di UK akan dibenarkan masuk, tetapi perlu menjalani kuarantin 10 hari di hotel yang ditetapkan kerajaan. – Agensi


Zahid sendiri pun tak faham ungkapan Imam Syafie

Sekadar memetik kata-kata Imam Syafie, Presiden UMNO, Datuk Seri Ahmad Zahid Hamidi dilihat gagal memahami makna ungkapan ulama tersohor itu.

Sambil menyifatkan UMNO sebagai seekor singa berbanding dengan parti lain, beliau memuat naik dua ungkapan Imam Syafie yang menyebut ‘Katakanlah apa yang kamu inginkan dalam mencela maruahku, maka diamku dari cercaan itu adalah satu jawapan’ dan ‘Bukanlah aku tidak memiliki jawapan, Akan tetapi apakah singa perlu melayan salakan anjing?’

Namun, menulis dalam Facebooknya pada Rabu, Zahid secara halus membalas dakwaan menyamakan pemimpin UMNO dengan ‘binatang politik’.

“Sebahagian pimpinan UMNO dilabelkan sebagai binatang politik oleh pemimpin Bersatu. Kita tidak pasti binatang apa yang disamakan itu, tetapi yang pasti bukan haiwan bergelar katak.

“Mustahil mereka tergamak menyamakan pemimpin UMNO yang setia dengan katak. Tidak cukup dengan mencerca pemimpin UMNO ditambah pula dengan tuduhan bersifat fitnah. Ya memang begitulah politik berpaksikan fitnah terus menerus dijadikan ‘senjata’ sejak PRU14.

“Fahami ungkapan bermakna al Imam Al Syafie,” kata Zahid sambil memetik dua ungkapan ulama tersohor itu.

Dipercayai Zahid menulis kenyataan di Facebooknya itu susulan dakwaan kononnya seorang pemimpin Bersatu melabelkan pemimpin UMNO sebagai ‘binatang politik’.

Semalam, Ahli Majlis Pimpinan Tertinggi Bersatu, Dr Muhammad Faiz Na’aman membuat aduan polis terhadap Ahli Majlis Kerja Tertinggi UMNO, Datuk Armand Azha Hj Abu Hanifah, yang menyiarkan nombor telefonnya kepada umum.

Faiz berbuat demikian selepas wujud pihak tertentu yang memalsukan kenyataannya berkaitan ‘binatang politik’ dan sengaja ditularkan bertujuan melaga-lagakan akar umbi Bersatu dengan UMNO.


Rina bantah PRU-15 musim hujan, banjir dalam mesyuarat Kabinet

Menteri Pembangunan Wanita, Keluarga dan Masyarakat Datuk Seri Rina Mohd Harun memaklumkan beliau telah menyuarakan pendirian dalam mesyuarat Jemaah Menteri bahawa Pilihan Raya Umum Ke-15 (PRU-15) tidak sesuai diadakan pada musim tengkujuh dan banjir.

Menurutnya beliau menyuarakan pendirian tersebut ketika mesyuarat jemaah menteri yang membincangkan mengenai tarikh pembubaran Parlimen bagi memberi laluan kepada PRU-15.

“Bukan kita nak menidakkan demokrasi, tapi ikut ramalan cuaca (Jabatan Meteorologi Malaysia) ada kemungkinan banjir, jadi kebajikan rakyat dan mangsa menjadi keutamaan kita.

“Ada di antara PPS juga digunakan tempat mengundi, jika berlaku banjir (ketika PRU15), mana lebih utama jadi PPS atau pusat mengundi?

“Biasanya kalau banjir, mangsa tak sempat selamatkan barang penting termasuk IC (kad pengenalan), IC pun tiada, macam mana nak undi?” katanya pada sidang media selepas Forum Kepimpinan Wanita Dalam Politik: Memacu Realiti Peningkatan Perwakikan Wanita Dalam Pilihan Raya Umum ke-15 (PRU15) dan Badan Legislatif.

Hadir sama Setiausaha Agung Barisan Nasional Datuk Seri Dr Zambry Abd Kadir dan Setiausaha Agung DAP Anthony Loke.

Beliau berkata demikian setelah ditanya mengenai hasrat UMNO yang mahu PRU-15 diadakan tahun ini juga meskipun peralihan Monsun Timur Laut diramal melanda bermula awal bulan ini hingga bulan depan.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Sementara itu, Rina yang juga Ahli Parlimen Titiwangsa berkata kebajikan rakyat menjadi keutamaan Kementerian Pembangunan Wanita, Keluarga dan Masyarakat (KPWKM) dalam mendepani kemungkinan berlaku banjir berikutan peralihan Monsun Timur Laut di negara ini.

Beliau berkata kesiapsiagaan Jabatan Kebajikan Masyarakat (JKM) kini pada tahap 95 peratus termasuk persediaan pusat pemindahan sementara (PPS) dan barangan keperluan termasuk makanan.

Setakat ini, katanya 6,010 PPS telah dikenal pasti dan jumlahnya mungkin mencecah 10,000 tempat di seluruh negara bagi memastikan keselesaan mangsa banjir.

Selain itu, Rina berkata, kementerian menyokong satu Jawatankuasa Pemantauan Masyarakat Sivil PRU15 diwujudkan di bawah Majlis Kebangsaan Pertubuhan-Pertubuhan Wanita Malaysia (NCWO) bagi memastikan sasaran 30 peratus wanita sebagai calon PRU dan legislatif tercapai.

“Kita tidak mahu lagi ia sekadar retorik semata-mata kerana setakat ini penyertaan wanita sebagai pembuat dasar di negara ini hanya 14 peratus jauh daripada sasaran kita sejak 2004,” katanya.

Katanya Forum Ekonomi Sedunia (WEF) menyatakan Malaysia menduduki tangga ke-103 daripada 146 negara dalam Indeks Jurang Gender Global 2022 dengan skor 0.681 dan berada di tangga kelapan daripada 10 negara ASEAN,” katanya.

Beliau berharap pilihan raya akan datang boleh menjadi medan untuk meletakkan lebih ramai wanita sebagai calon.


105 pesakit Covid-19 meninggal semalam

Seramai 105 pesakit Covid-19 meninggal dunia dalam tempoh 24 jam semalam, turun berbanding 117 kes yang dicatatkan pada Selasa.

Angka itu menjadikan kumulatif sejak awal tahun lalu kepada 26,981 kes kematian, lapor Kementerian Kesihatan (KKM) hari ini.

Jumlah kematian semalam termasuk 26 pesakit yang meninggal dunia sebelum dibawa ke hospital atau brought in death (BID). Jumlah keseluruhan kes BID kini mencecah 5,424 kes.

Dalam tempoh semalam, Sarawak merekodkan jumlah kematian tertinggi membabitkan 27 pesakit, diikuti Sabah (14 kes); Johor (13 kes); Kelantan (12 kes); dan Selangor (10 kes).

Pulau Pinang pula merekodkan tujuh kematian, diikuti Perak (enam kes); Kedah (empat kes); Kuala Lumpur (tiga kes); masing-masing dua kes kematian di Melaka, Negeri Sembilan, Perlis, dan Terengganu; dan satu di Pahang.

KKM menerusi laman sesawang COVIDNOW turut memaklumkan sehingga semalam, 132,175 kes masih aktif, dengan 106,903 menjalani kuarantin di rumah, 16,328 di Pusat Kuarantin dan Rawatan Covid-19 (PKRC), 8,097 di hospital, dan 847 di unit rawatan rapi (ICU).


Anwar juga tiada majoriti jadi PM, lebih baik beri rakyat mandat dalam PRU

Ketua Pembangkang, Datuk Seri Anwar Ibrahim rupa-rupanya juga tiada majoriti untuk dilantik Perdana Menteri (PM) baharu dan semata-mata hanya mahu menjatuhkan kerajaan Perikatan Nasional (PN) yang dipimpin Tan Sri Muhyiddin Yassin.

Lebih celaru, Anwar hanya mempunyai sokongan daripada parti blok pembangkang yang terdiri daripada partinya sendiri PKR, DAP dan Amanah tetapi tidak mendapat sokongan padu daripada parti-parti lain yang bukan berada dalam kerajaan.

Lebih menghairankan, 14 Ahli Parlimen (MP) UMNO yang diketuai anak murid Anwar, Datuk Seri Ahmad Zahid Hamidi yang pada mulanya dikatakan akan menyokongnya juga tidak mencalonkan Presiden PKR itu sebagai PM pilihan mereka.

Dalam surat akuan yang diutuskan UMNO kepada Yang di-Pertuan Agong tidak menyatakan PM pilihan baharu mereka tetapi sekadar menyatakan menarik sokongan sahaja, ia bermakna Anwar juga tidak mendapat sokongan daripada blok UMNO yang bersama Zahid.

Senario semasa ini bermakna, parti-parti yang berada di blok pembangkang yang kini ditambah 14 MP UMNO juga tidak sepakat untuk melantik Anwar sebagai PM baharu mereka.

Muhyiddin sebelum ini berkata usul undi percaya akan dibawa ke sidang Parlimen pada September ini selepas diperkenan Yang di-Pertuan Agong bagi membuktikan keabsahan pentadbirannya, ia susulan tindakan Zahid bersama beberapa MP UMNO yang bertindak menarik sokongan terhadap kerajaan PN pada 3 Ogos lalu.

Menurut seorang penganalisis politik, Dr Kamarul Zaman Yusoff, melihat keadaan pembangkang yang berpecah dan tidak mempunyai hala tuju untuk memilih calon PM mereka, ia memberi kelebihan kepada Muhyiddin namun pilihan masih ada untuk kerajaan menasihati Yang di-Pertuan Agong agar membubarkan Parlimen bagi memberi mandat kepada rakyat agar kestabilan politik dapat dikembalikan.

“Sepatutnya kalau usul tak percaya dah dilulus, PM sama ada perlu letak jawatan atau bubar Parlimen, itu prosedur dia. Jika PM letak jawatan terpulang kepada Agong untuk pilih PM baharu yang pada hemat Baginda boleh dapat kepercayaan majoriti MP.

“Dalam keadaan pembangkang berpecah pastilah Muhyiddin boleh naik balik. Tapi jika Muhyiddin minta bubar Parlimen maka akan ada PRU (Pilihan Raya Umum), melainkan jika Agong tak perkenan. Dalam keadaan Agong tak perkenan adakan PRU terpulang kepada Agong untuk pilih PM baharu yang pada hemat Baginda boleh dapat kepercayaan majoriti MP,” katanya kepada Agenda Daily.

Kamarul Zaman berkata kestabilan politik perlu dalam memastikan pentadbiran kerajaan berjalan dengan lancar dan terurus, mengambil kira pelaksanaan vaksinasi yang berjalan lancar mungkin PRU boleh diadakan sekitar hujung Oktober selepas mencapai imuniti berkelompok waktu itu.

“Jika PRU dipanggil sekitar akhir Oktober atau awal November pun tiada masalah sebenarnya, sebab herd immunity sudah tercapai pada akhir Oktober.

“Cuma kena buat SOP (prosedur operasi standard) pencalonan, kempen dan pengundian yang lebih ketatlah untuk pastikan Covid 19 tidak merebak,” katanya.

Seorang MP UMNO, Datuk Zahidi Zainul Abidin berkata langkah mengadakan PRU dengan memberi mandat kepada rakyat adalah jalan keluar kepada kemelut politik ketika ini, ia bagaimanapun perlu mendapat perkenan Yang di-Pertuan Agong dan sekurang-kurangnya kes Covid-19 diturunkan terlebih dahulu.

“Kalau Agong setuju untuk adakan PRU, jadi PRU lah yang terbaik. Kita bagi Covid rendah dulu, sekurang-kurangnya dalam tempoh 6 bulan. Kemudian buatlah pilihan raya,” katanya kepada Agenda Daily.

Dalam pada itu, Zahidi yang juga Ahli Majlis Tertinggi UMNO berkata bagi menyelesaikan kemelut dalaman parti pula, langkah mengadakan pemilihan parti adalah keputusan terbaik ia bagi memastikan Presiden UMNO ditentukan keabsahannya selepas tamat mandat pada 30 Jun lalu.

“Sebab itu saya kata, saya sanggup letak jawatan kalau bukan Zahid yang Presiden. Sebab kalau MT sanggup ikut kata Zahid untuk terima DAP, seeloknya kita buatlah pemilihan segera,” katanya.

Sementara itu, bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar juga sebelum ini berpendapat mengembalikan semula mandat rakyat merupakan jalan terbaik untuk mengatasi kemelut politik yang berlaku di negara ketika ini.

Beliau berkata, tindakan tersebut bukanlah bermaksud kerajaan perlu mengadakan PRU15 dalam waktu terdekat, tetapi ia harus segera diadakan apabila keadaan negara sudah kembali stabil.

“Saya melihat satu saja penyelesaian untuk menangani kemelut politik di negara kita iaitu serah semula mandat kepada rakyat. Kalau rakyat setuju dengan segala program yang dilakukan kerajaan sekarang, maka rakyat akan memilih kembali kerajaan yang ada ini.

“Masing-masing akan menilai sewaktu pilihan raya nanti. Rakyat tidak akan menolak kerajaan kalau rakyat suka.

“Tetapi kalau rakyat merasakan sudah cukup dengan kerajaan yang ada, maka itu hak rakyat melalui medan pilihan raya,” katanya lapor sebuah portal.


MetMalaysia ramal cuaca cerah sebelah pagi pada hari PRN Johor

Cuaca di seluruh negeri pada waktu pagi pada hari mengundi Pilihan Raya Negeri (PRN) Johor Sabtu ini diramalkan cerah, demikian menurut Jabatan Meteorologi Malaysia (MetMalaysia).

Berdasarkan maklumat di laman web MetMalaysia, ribut petir pula dijangka berlaku pada sebelah petang di tujuh daerah iaitu Johor Bahru, Tangkak, Segamat, Muar, Batu Pahat, Pontian dan Kulai, menurut laporan Bernama.

Suhu sepanjang hari berkenaan diramal 23 hingga 33 darjah Celsius.

Seramai 239 calon bertanding pada PRN Johor di 56 kerusi Dewan Undangan Negeri.

Seramai 2,539,606 pengundi biasa daripada 2,597,742 pengundi berdaftar, layak mengundi pada Sabtu ini.

Suruhanjaya Pilihan Raya turut menasihatkan pengundi supaya keluar mengundi mengikut masa yang dicadangkan seperti tertera dalam aplikasi MySPR Semak.


Zahid janji Sabah, Sarawak dibangun setelah PN isytihar jadi wilayah

Presiden UMNO Datuk Seri Ahmad Zahid Hamidi hari ini menyifatkan Sabah dan Sarawak sebagai rakan kongsi strategik dari segi pembangunan ekonomi dan politik.

Sambil berjanji kedudukan kedua-dua negeri itu akan terus dipertingkatkan, Ahli Parlimen Bagan Datuk itu turut mengembar-gemburkan ramalannya bahawa Barisan Nasional (BN) akan ‘menang’ Pilihan Raya Umum Ke-15 (PRU-15).

Untuk rekod, beberapa janji serupa pernah dibuat UMNO dan BN kepada kedua-dua negeri itu, namun selepas mereka mencapai kejayaan, isu yang sama melibatkan pembangunan dan status Sabah serta Sarawak, terus berulang dan gagal ditangani.

Zahid berkata, Sabah dan Sarawak juga kini telah diiktiraf sebagai wilayah dan bukan lagi negeri selepas pindaan Perlembagaan berkuat kuasa.

“Dinamika sosiopolitik semasa menyaksikan Sabah dan Sarawak kini diiktiraf sebagai wilayah dan bukan lagi negeri selepas Akta Perlembagaan (Pindaan) 2022 [Akta A1642] berkuat kuasa pada 11 Februari 2022,” katanya dalam kenyataan sempena Hari Malaysia, hari ini (16 September 2022).

Untuk rekod pindaan akta itu diluluskan ketika negara berada di bawah pemerintahan Kerajaan Perikatan Nasional (PN), bukannya BN, apabila Perdana Menteri ketika itu Tan Sri Muhyiddin Yassin pada awal Mac 2021 mengumumkan panggilan untuk Sabah dan Sarawak yang sebelumnya disebut sebagai negeri ditukar kepada wilayah, serta-merta.

Muhyiddin berkata, panggilan wilayah itu akan digunakan kerana Sabah dan Sarawak adalah kawasan hebat, malah tidak boleh dianggap negeri kerana besar walaupun penduduknya tidak ramai.

Beliau juga berkata PN komited untuk meneruskan agenda bagi memastikan pembangunan dan kemajuan Sabah dan Sarawak berterusan.

Penggunaan istilah wilayah Sabah dan Sarawak itu sekali gus meletakkan kedudukan kedua-dua wilayah berkenaan setaraf dengan Semenanjung Malaysia.

Istilah ini selaras dengan konteks penubuhan Malaysia yang menggabungkan tiga wilayah iaitu Semenanjung (Tanah Melayu), Sabah dan Sarawak.

Pengiktirafan itu juga meletakkan kedudukan Sabah, Sarawak lebih tinggi berbanding negeri-negeri di Semenanjung Malaysia.

Wilayah bukan sekadar satu istilah untuk membezakan Sabah dan Sarawak dengan negeri-negeri lain di Semenanjung. Ianya tentang perkongsian sama taraf antara tiga entiti iaitu Sabah, Sarawak dan Semenanjung.

Mengulas lajut, Zahid berkata fakta yang jelas ialah tanpa Sabah dan Sarawak, Malaysia tidak akan terbentuk.

“Sabah, Sarawak, Persekutuan Tanah Melayu, Singapura (kemudian keluar) bersama-sama membentuk Malaysia.

“Maka terdapat kekeliruan Sabah dan Sarawak menyertai Malaysia adalah tidak tepat. Sabah dan Sarawak tidak menyertai Malaysia. Sebaliknya Sabah dan Sarawak bersama-sama Persekutuan Tanah Melayu membentuk Malaysia,” katanya.


KKM sahkan 515 kes baharu varian Delta dikesan sejak 25 Nov

Sebanyak 515 kes jangkitan baharu varian Delta dikesan Kementerian Kesihatan (KKM) sejak 25 November hingga hari ini.

Perkara itu disahkan Ketua Pengarah Kesihatan, Tan Sri Dr Noor Hisham Abdullah hari ini.

Daripada jumlah tersebut 415 kes baharu yang semuanya adalah varian membimbangkan (VOC) Delta berjaya dikesan oleh University Malaysia Sarawak’s Institute of Health and Community Medicine (IHCM-UNIMAS).

“Selain itu, Institut Biologi Molekul Perubatan Universiti Kebangsaan Malaysia (UMBI) di Universiti Kebangsaan Malaysia (UKM) mengenal pasti 46 kes baharu mempunyai varian Delta dan Institut Genom Malaysia (MGI) mengesan 44 kes varian sama.

“Tropical Infectious Diseases Research & Education Centre Universiti Malaya (TIDREC) turut mengesan 10 kes varian Delta,” katanya dalam kenyataan hari ini.

Dr Noor Hisham berkata, penemuan itu sehingga kini menjadikan jumlah kumulatif kes yang sudah dijangkiti virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 4,692 dengan 4,672 kes adalah VOC, manakala 20 lagi kes VOI.

Secara keseluruhan sehingga kini, bagi VOC terdapat sebanyak 4,432 kes varian Delta, Beta (226 kes) dan Alpha (14 kes), manakala bagi VOI pula, terdapat 13 kes varian Theta, Kappa (4) dan Eta (3).


Singapura catat 4,498 kes baharu

Jangkitan Covid-19 di Singapura dalam tempoh 24 jam semalam turun sedikit kepada 4,498 kes, berbanding 4,959 yang direkodkan dalam tempoh sama pada Sabtu, lapor Kementerian Kesihatan (MOH) republik itu.

Daripada jumlah itu 4,226 kes membabitkan penularan tempatan, manakala 272 lagi dikesan dalam kalangan pengembara yang memasuki Singapura, kata MOH.

Kira-kira 65 peratus daripada mereka atau 3,062 telah dikesan menerusi ujian pantas antigen, yang menunjukkan bahawa mereka tidak mempunyai gejala atau hanya bergejala ringan.

Baki 1,164 kes lagi dikesan melalui ujian tindak balas rantai polimerase (PCR).

Seramai 709 pesakit Covid-19 kini dirawat di hospital dengan Covid-19. Daripada kes baharu yang dilaporkan semalam 60 memerlukan sokongan oksigen dan 12 dimasukkan ke unit rawatan rapi (ICU), kata MOH.

Kadar kebolehjangkitan mingguan pada Ahad ialah 2.02, sekali gus menunjukkan ia mengambil masa kurang daripada seminggu untuk jumlah kes meningkat dua kali ganda.

Kadar tersebut merujuk kepada nisbah kes komuniti untuk minggu lalu, berbanding sepanjang minggu sebelumnya. Kadar lebih daripada satu menunjukkan bahawa bilangan kes baharu mingguan Covid-19 semakin meningkat.

Jumlah keseluruhan kes Covid-19 yang dikesan Singapura sejak kes pertama pada Januari 2020 kini berjumlah 348,330 dengan 854 kematian.

Kira-kira 92 peratus penduduk Singapura yang layak telah lengkap divaksinasi dan 58 peratus daripadanya menerima doa penggalak. – ST


Kadar kebolehjangkitan Covid-19 di Singapura naik semula

Kadar kebolehjangkitan mingguan Covid-19 di Singapura meningkat semula melebihi 1.00 – pertama kali sejak 12 November 2021 – menurut data rasmi ditunjukkan dalam laman sesawang Kementerian Kesihatan (MOH) republik itu.

Kadar pertumbuhan jangkitan mingguan merujuk kepada nisbah kes komuniti untuk minggu lalu berbanding minggu sebelumnya. Pihak berkuasa telah menyifatkan statistik itu sebagai salah satu petunjuk utama yang boleh digunakan untuk menilai tahap risiko apabila menentukur jangkitan Covid-19.

Angka melebihi 1.00 menunjukkan bahawa jumlah kes Covid-19 mingguan baharu meningkat – ia mencapai 1.09 pada Selasa.

Kadar pertumbuhan jangkitan mingguan telah menurun kepada paras rendah 0.52 pada 24 Disember 2021, tetapi sejak itu ianya kembali meningkat berterusan.

MOH mula menyediakan kadar peningkatan jangkitan mingguan pada Oktober 2021, dengan data sejak akhir Ogos.

Pada 30 Ogos 2021, pada kebolehjangkitan mencecah 3.01, apabila Singapura menyaksikan peningkatan kes Covid-19 didorong oleh penularan pantas varian Delta.

Kadar jangkitan berada dalam lingkungan 2.00 pada September, sebelum turun di bawah 1.00 pada 16 Oktober, namun meningkat semula secara perlahan.

Pada 23 Oktober, Pengerusi Bersama Pasukan Bertindak Covid-19 Singapura Lawrence Wong berkata kerajaan akan melonggarkan beberapa peraturan dan sekatan Covid-19 jika kadar kebolehjangkitan turun di bawah 1.00.

Republik itu semalam merekodkan 842 kes baharu, termasuk 502 kes import. Tiga kematian turut dilaporkan dalam tempoh 24 jam semalam.

Sebanyak 438 jangkitan baharu varian Omicron disahkan pada Selasa, terdiri daripada 347 kes import dan 91 kes tempatan. – Agensi


PKR sebuah parti bermasalah: Wira WARISAN

Wira WARISAN Sabah melihat pencalonan Ketua Pembangkang, Datuk Seri Anwar Ibrahim sebagai calon perdana menteri (PM) adalah bukti mereka masih terperangkap dalam politik lapuk yang dikawal oleh kumpulan elit.

Timbalan Ketua Wira WARISAN Sabah, Mohd Ismail Ayob berkata PKR merupakan sebuah parti yang bermasalah apabila Anwar gagal mengawal partinya, malah lebih teruk lagi mereka tidak mempunyai kekuatan di Sabah.

“PKR bukan sahaja perlu memperbaiki rumah sendiri agar pemimpin-pemimpin mereka setia kepada parti, malah mereka perlu sedar bahawa parti itu tidak mempunyai kekuatan di Sabah.

“Dalam Pilihan Raya Negeri (PRN) Sabah, mereka meminta untuk bertanding di 15 kerusi Dewan Undangan Negeri (DUN) tetapi hanya mendapat tujuh kerusi dan cuma mampu menang dua daripadanya,” katanya dalam satu kenyataan hari ini.

Mohd Ismail juga mengkritik pencalonan Anwar tersebut sebagai bukti gabungan pembangkang di Semenanjung masih gagal mengorak ke depan apabila masih lagi berada pada takuk lama dengan kebergantungan kepada Anwar dan Tun Dr Mahathir Mohamad semata-mata.

“Datuk Seri Mohd Shafie Apdal telah menegaskan politik negara perlu matang ‘beyond Anwar-Mahathir’ dalam pilihan raya umun akan datang demi kepentingan rakyat,” ujarnya lagi.

Menurutnya, pendirian WARISAN adalah jelas dalam menghadapi Pilihan Raya Umum Ke-15 nanti yakni tidak menyertai Pakatan Harapan dan kerjasama selama ini hanya dijalin atas kepentingan negara.

“Datuk Shafie juga telah menyatakan bahawa kerjasama WARISAN dalam PRU 15 ialah minus PH, malah selepas pilihan raya umun 2018, WARISAN tidak pernah menyertai PH sebaliknya cuma menjalin kerjasama demi kepentingan negara.

“Jadi tidak timbul persoalan WARISAN perlu membincangkan kerjasama dengan PH kerana pendirian parti sudah jelas dinyatakan oleh Presiden WARISAN,” katanya lagi.


Kes rasuah RM2.3 bilion Najib: Bekas CEO 1MDB buat pendedahan

Mahkamah Tinggi di sini hari ini diberitahu bahawa hanya ahli perniagaan dalam buruan Low Taek Jho atau Jho Low boleh mengesahkan bahawa arahan bagaimana untuk mengendalikan 1Malaysia Development Berhad (1MDB) sebenarnya datang daripada Datuk Seri Najib Razak.

Bekas Ketua Pegawai Eksekutif (CEO) 1MDB, Mohd Hazem Abdul Rahman mendedahkan perkara ini selepas disoal balas oleh peguam Wan Aizuddin Wan Mohammed yang mewakili bekas Perdana Menteri itu pada perbicaraan menyeleweng RM2.3 bilion dana 1MDB.

Wan Aizuddin menyoal saksi berumur 49 tahun itu mengenai salah urus 1MDB yang telah menyebabkan syarikat pembangunan strategik itu menanggung banyak pinjaman dan liabiliti tidak perlu, yang dipersetujui Mohd Hazem.

Memetik laporan Bernama, saksi itu juga bersetuju dengan cadangan Wan Aizuddin bahawa terdapat dana 1MDB yang diseleweng dan disalurkan kepada pelbagai organisasi untuk manfaat Jho Low.

Wan Aizuddin: Sekarang anda katakan dalam pelbagai bahagian penyataan saksi dan juga keterangan di mahkamah bahawa telah secara konsisten menerima arahan daripada Jho Low, dari tajuk perbincangan dan juga secara lisan?

Mohd Hazem: Ya.

Wan Aizuddin: Anda juga bersetuju dengan saya bahawa hanya Jho Low boleh mengesahkan kepada mahkamah ini bahawa kesemua arahan ini yang diberikan kepada beliau adalah daripada Datuk Seri Najib?

Mohd Hazem: Ya.

Saksi itu juga bersetuju dengan cadangan peguam bahawa Jho Low kini dalam buruan dan telah melarikan diri dari negara ini.

Terdahulu, seorang lagi peguam Najib iaitu Mardhiyah Siraj mencadangkan kepada saksi itu bahawa beliau telah membuat ‘perjanjian’ dengan pendakwaan untuk mengaitkan bekas Perdana Menteri itu supaya terlepas daripada pertuduhan yang dikenakan terhadapnya.

Mardhiyah: Nampaknya anda hanya ingat perkara yang boleh mengaitkan Najib, termasuk akses langsung yang kononnya dimiliki Jho Low kepada Najib. Apabila perkara itu melibatkan anda secara langsung, anda boleh lupa pula.

Mohd Hazem: Saya tidak bersetuju.

Mardhiyah: Semalam anda setuju bahawa 1MDB dikendalikan seperti kedai kopi, yang bermakna anda telah banyak melanggar undang-undang syarikat. Saya katakan kepada anda bahawa anda berbohong kepada mahkamah. Saya katakan kepada anda bahawa anda berbohong untuk mengaitkan Najib dalam usaha melepaskan diri daripada pertuduhan.

Mohd Hazem menafikan semua cadangan yang dikemukakan oleh peguam itu.

Pembelaan mengakhiri pemeriksaan balas terhadap Mohd Hazem yang berlangsung selama 23 hari dan saksi itu telah memberi keterangan sejak 14 September 2020.

Timbalan Pendakwa Raya Mohamad Mustaffa P Kunyalam berkata pendakwaan akan memanggil seorang lagi saksi daripada pengurusan tertinggi 1MDB iaitu bekas Ketua Pegawai Kewangannya (CFO) Azmi Tahir untuk memberi keterangan esok.

Najib, 68, berdepan empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok.


Tiada kerjasama MN, UMNO akan tanding semua kerusi di Perlis: Azlan

Semua 18 kerusi di Perlis akan ditandingi UMNO dan Barisan Nasional (BN) pada pilihan raya umum ke-15 (PRU-15) depan nanti.

Susulan tiada sebarang kata putus berhubung hala tuju dengan PAS dalam kerjasama Muafakat Nasional (MN), langkah bertanding semua kerusi di Perlis adalah keputusan yang sewajarnya dibuat nanti, kata Pengerusi Badan Perhubungan UMNO negeri, Datuk Seri Azlan Man.

“Setakat ini, berdasarkan perkembangan semasa kemungkinan besar kita ke arah itu (bergerak secara solo dalam PRU-15).

“Jika muktamad kita bergerak solo, maka UMNO dan BN bertanding semua 15 kerusi Dewan Undangan Negeri (DUN) dan tiga Parlimen di negeri ini,” katanya dipetik laporan Utusan Malaysia hari ini.

Untuk rekod semasa PRU-14 lalu, UMNO dan BN memenangi 10 kerusi Dewan Undangan Negeri (DUN) dan dua kerusi Parlimen, sementara PAS menang dua kerusi Iaitu di DUN Guar Sanji dan Sanglang.

Mengulas lanjut, Azlan berkata UMNO akan menggunakan formula yang hampir sama semasa memenangi dua Pilihan Raya Negeri (PRN) lalu di Melaka dan Johor dengan meletak lebih banyak calon muda serta muka baharu.

Katanya, muka-muka baharu tersebut bergandingan dengan calon muka lama yang dikekalkan.

Ujarnya, calon yang dipilih akan dinilai terlebih dahulu sebelum memuktamadkan mereka yang bakal bertanding dalam pilihan raya tersebut.

“Kita sudah ada bayang-bayang calon-calon yang bakal diketengahkan itu dan masih melihat daripada segi kesesuaian calon ini.

“Insya-Allah panjang lagi masa sebelum menjelangnya pilihan raya dan kita sama sekali tidak ada sebarang tekanan jika pilihan raya berlangsung lebih cepat. Kalau lagi cepat lagi baik,” katanya.


Rafizi kata kerajaan tak jatuh selepas PRN, formula kuat menang

Sokongan pengundi terhadap gabungan Pakatan Harapan (PH) dan Barisan Nasional (BN) di Selangor, Negeri Sembilan dan Pulau Pinang ketika ini berada di tahap terbaik, kata Timbalan Presiden PKR, Rafizi Ramli.

Rafizi berkata kesimpulan itu dibuat berdasarkan maklumat daripada pelbagai sumber serta laporan dari lapangan yang diterimanya sekali gus menafikan dakwaan bahawa tiga negeri yang ditadbir PH itu akan tumbang selepas Pilihan Raya Negeri (PRN) sebagaimana diuar-uarkan Perikatan Nasional (PN), lapor Bernama.

“Saya berani katakan kejatuhan Kerajaan Perpaduan selepas PRN seperti yang digula-gulakan pimpinan PN kepada penyokong mereka tidak akan berlaku kerana laporan yang kita terima adalah sebaliknya,” katanya ketika berkempen pada Jelajah Perpaduan sempena PRN Selangor di Sungai Kandis malam tadi.

Pemimpin PN dalam ceramah mereka sepanjang kempen PRN memberi gambaran bahawa kerajaan PH-BN akan tumbang sekiranya gabungan PAS dan Bersatu itu berjaya merampas dua negeri di bawah penguasaan PH iaitu Selangor dan Negeri Sembilan pada PRN kali ini.

Dalam pada itu, Rafizi membayangkan kerjasama PAS dan Bersatu dalam PN tidak akan bertahan berdasarkan pengalaman PKR pernah bekerjasama dengan kedua-dua parti berkenaan.

PRN Selangor yang akan berlangsung serentak dengan Kedah, Pulau Pinang, Kelantan, Terengganu dan Negeri Sembilan pada 12 Ogos ini bakal menyaksikan seramai 3,747,057 pengundi berdaftar layak mengundi bagi menentukan wakil rakyat di 56 kerusi yang dipertandingkan.


Bantuan, inisiatif kerajaan kepada rakyat diteruskan: KSN

Ketua Setiausaha Negara (KSN), Tan Sri Mohd Zuki Ali memberi jaminan semua penyampaian kerajaan tidak akan terjejas susulan kemelut politik dan peletakan jawatan Perdana Menteri oleh Tan Sri Muhyiddin Yassin, hari ini.

Dalam kenyataan hari ini beliau berkata semua bantuan dan inisiatif yang membabitkan peruntukan besar tidak akan terjejas, terutama pelaksanaan Program Imunisasi Covid-19 Kebangsaan (PICK) dalam melawan pandemik Covid-19.

“Anggota perkhidmatan awam akan terus menggalas amanah yang dipertanggungjawabkan seperti yang termaktub dalam Perlembagaan Persekutuan dan berpegang teguh kepada ikrar perkhidmatan awam dalam memberikan perkhidmatan yang terbaik kepada rakyat dan negara.

“Perkhidmatan awam komited mendukung konsep neutrality dan goverment of the day berlandaskan rule of law. Jentera kerajaan sentiasa sedaya upaya melaksanakan semua dasar yang telah diputuskan bagi memastikan penyampaian perkhidmatan yang terbaik kepada rakyat terutama dalam tempoh yang sangat mencabar ini,” katanya.

Beliau berkata urusan pentadbiran seharian akan terus diterajui Ketua-Ketua Setiausaha Kementerian dan Ketua-Ketua Jabatan Persekutuan seperti biasa.

“Anggota keselamatan terutama PDRM dan ATM sentiasa dalam keadaan siap siaga bagi menjaga keamanan dan ketenteraman awam,” katanya.

Terdahulu, Mohd Zuki menghadap Yang di-Pertuan Agong di Istana Negara, pagi tadi.

Muhyiddin hari ini menyerahkan watikah peletakan jawatan Perdana Menteri bersama seluruh Jemaah Menteri kepada Yang di-Pertuan Agong ketika menghadap baginda tengah hari tadi.

Bagaimanapun, Agong yang menerima peletakan jawatan itu kemudian melantik Muhyiddin menjalankan tugas sebagai Perdana Menteri ‘caretaker’ sehingga Perdana Menteri baharu dilantik.


PAS tolak sebarang usaha bentuk jajaran baharu, sindir Zahid

Satu sindiran sinis dilemparkan Presiden PAS Datuk Seri Abdul Hadi Awang terhadap Presiden UMNO Datuk Seri Ahmad Zahid Hamidi dengan menegaskan sebarang bentuk jajaran baharu perlu ditolak, sebaliknya menyokong kuat penubuhan Perikatan Nasional (PN).

Hadi berkata kemunculan Muafakat Nasional (MN) pada mulanya hanya dianggotai oleh PAS dan UMNO sebelum bersetuju menjemput Bersatu dan seterusnya dilangsungkan kepada pembentukan gabungan yang lebih majmuk iaitu Perikatan Nasional (PN) bersama parti-parti yang mewakili pelbagai agama dan kaum yang berjaya mengambil alih kerajaan.

Beliau berkata gabungan itu menerima asas Perlembagaan Persekutuan dan terbuka penyertaannya kepada semua parti yang tidak menyeleweng daripada Perlembagaan dan itulah acuan perpaduan nasional yang ingin diperkenalkan kepada semua.

“Oleh itu, kita menolak sebarang usaha untuk membentuk penjajaran baharu dengan pelbagai jenama atau perubahan yang dicadangkan. Secara tegas, dinyatakan bahawa kita baru sahaja menubuhkan MN mengikut acuan asal yang lengkap sebagai pendahuluan mengikut Piagam yang terbuka bukan tertutup.

“Kita berjaya menubuhkan PN yang lebih terbuka dan kuat, sehingga berjaya mengambil alih Kerajaan Persekutuan, laksana menanam benih yang baru tumbuh dengan subur.

“Maka, sebarang cadangan lain laksana tumbuhan liar yang mesti dihapuskan atau makhluk perosak yang wajib dimusnahkan,” katanya semasa ucapan dasar Muktamar Tahunan PAS Ke-67 hari ini.

Beliau berkata PAS perlu konsisten dengan menampilkan pendekatan politik yang jujur dan bersih untuk memulihkan negara.

“Apakah faedahnya jika sekadar mendapat jumlah sokongan majoriti yang besar tetapi tidak berintegriti, sekiranya pada awal lagi sudah mula berbohong kepada rakyat untuk mendapatkan sokongan majoriti.

“Berbohong itu sahaja sudah cukup untuk menjadi tanda hilangnya integriti, yang pasti mengundang semua perangai buruk yang lain, termasuk menjadi kleptokrat,” katanya.

Sementara itu, Hadi berkata Muktamar PAS kali ini adalah muktamar terpenting dan mungkin yang terakhir sebelum menghadapi PRU15 serta menjadi hala tuju untuk terus memimpin dengan mengekalkan Kerajaan Persekutuan dan Kerajaan Negeri yang dimenangi PAS serta menambah bilangan kerusi dan pengaruh di negeri-negeri lain.

Mengenai calon pilihan raya, beliau berkata PAS akan menyediakan calon berwibawa yang mempunyai ciri-ciri beristiqamah dengan parti, berintegriti, berakhlak mulia, mempunyai aqidah yang kuat dan bertahan dengan parti.

“Kalangan yang berwibawa dalam PAS tidak akan tercicir kerana konsep Kerajaan Teknokrat yang kita telah perkenalkan tetap memberi tempat masing-masing, tidak semestinya menjadi calon dan wakil rakyat sahaja. Manakala mereka yang menjadi calon pula sedia berkorban menghadapi segala kemungkinan apabila ditugaskan,” katanya.

Tegasnya lagi, PAS tidak seharusnya dikurung dalam sebarang permuafakatan yang tertutup dan sekadar menjadi penumpang dalam perjalanan politik tanah air.

Beliau berkata sebaliknya parti itu perlu mempunyai hala tuju dengan menjadi pemimpin bersama pihak lain sehingga berjaya menarik sokongan rakyat

“Untuk mendapat jaminan paling kuat bagi menegakkan konsep kepimpinan Islam yang berprinsip, maka PAS wajib berusaha sekurang-kurangnya menjadi penentu dalam keputusan Pilihan Raya Umum ke-15 (PRU15) berasaskan jumlah kerusi yang menang, bukannya banyak jumlah kerusi yang bertanding tanpa kerusi yang dimenangi,” katanya dalam ucapan dasar Muktamar Tahunan PAS Ke-67 di sini hari ini.

Muktamar PAS bertemakan Islam Menyatukan Ummah berlangsung dua hari bermula hari ini yang diadakan secara hibrid dengan 694 daripada 1,546 perwakilan hadir secara fizikal manakala selebihnya secara maya.

Perwakilan negeri berada di negeri masing-masing kecuali perwakilan dari Terengganu, Kelantan dan Pahang serta kesemua 197 Yang Dipertua PAS kawasan yang hadir secara fizikal.


Mahkamah tolak permohonan peguam cabar pengampunan diraja terhadap Anwar

Seorang peguam gagal mendapatkan kebenaran daripada Mahkamah Persekutuan hari ini untuk mencabar kesahan pengampunan diraja yang diperoleh Datuk Seri Anwar Ibrahim pada 2018.

Ketua Hakim Negara Tun Tengku Maimun Tuan Mat yang mengetuai panel tiga hakim dalam keputusan sebulat suara, menolak permohonan Mohd Khairul Azam Abdul Aziz untuk mendapatkan kebenaran merayu selepas mendapati perkara itu kini bersifat akademik, menurut laporan Bernama.

“Mahkamah sebelum ini telah membuat dapatan fakta bahawa Lembaga Pengampunan telah ditubuhkan mengikut Perlembagaan. Kami bersetuju bahawa soalan yang dicadangkan oleh pemohon (Mohd Khairul) tidak memenuhi keperluan ambang di bawah Seksyen 96(a) dan (b) Akta Mahkamah Kehakiman 1964.

“Isu ketidakwajaran telah diselesaikan dan tiada sebab untuk meninggalkan duluan undang-undang sedia ada,” kata Ketua Hakim Negara ketika menyampaikan keputusan hari ini melalui prosiding dalam talian.

Panel itu turut dianggotai Hakim Mahkamah Persekutuan Datuk Nallini Pathmanathan dan Datuk Vernon Ong Lam Kiat.

Atas nasihat Lembaga Pengampunan kepada Yang di-Pertuan Agong, Tengku Maimun berkata mahkamah tertinggi itu mendapati tiada asas untuk mencadangkan sebarang salah nyata dalam nasihat yang ditawarkan.

Beliau berkata dalam isu sabitan, mahkamah mendapati dokumen pengampunan itu tidak merujuk kepada fakta bahawa sabitan itu diketepikan.

“Tidak timbul soal kuasa mahkamah dirampas. Akhirnya kita dapati perkara itu telah menjadi akademik. Oleh itu, kedua-dua permohonan ditolak tanpa perintah mengenai kos,” katanya.

Tengku Maimun membuat keputusan itu selepas mendengar hujahan daripada peguam Mohamed Haniff Khatri Abdulla yang mewakili Mohd Khairul, J. Leela mewakili Perdana Menteri dan Peguam Kanan Persekutuan Suzana Atan bertindak bagi Lembaga Pengampunan.

Pada 21 Sept 2021, Mahkamah Rayuan membenarkan rayuan Anwar dan Lembaga Pengampunan Wilayah Persekutuan Kuala Lumpur untuk membatalkan saman yang difailkan terhadap mereka oleh Mohd Khairul.

Panel tiga hakim Mahkamah Rayuan terdiri daripada Hakim Datuk Has Zanah Mehat, Datuk Indera Mohd Sofian Abd Razak dan Datuk Lee Heng Cheong berpendapat Mohd Khairul tidak berhak untuk mempersoalkan pengampunan dan nasihat yang diberikan kepada Yang di-Pertuan Agong untuk pemberian pengampunan kepada Anwar.

Pada 21 Sept 2020, Mahkamah Tinggi menolak permohonan Anwar dan Lembaga Pengampunan untuk membatalkan saman pemula itu.

Mohd Khairul Azam, yang memfailkan saman pemula itu pada 26 Feb 2020, menamakan Lembaga Pengampunan dan Anwar sebagai responden, mendakwa beberapa tindakan tidak berperlembagaan telah diambil bagi memastikan Anwar menerima pengampunan yang membebaskannya dari penjara susulan Pilihan Raya Umum (PRU-14) Ke-14.

Peguam itu mendakwa pengampunan penuh yang diberikan kepada Anwar oleh Yang di-Pertuan Agong bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.

Dakwanya, pada ketika itu Lembaga Pengampunan belum dibentuk dengan sempurna berikutan negara baru selesai menjalankan PRU ke-14 pada 9 Mei 2018 dan dalam proses membentuk kerajaan baharu.

Anwar telah dihukum penjara lima tahun kerana meliwat pembantu peribadinya Mohd Saiful Bukhari Azlan dan sabitan serta hukuman itu dikekalkan Mahkamah Persekutuan pada 10 Feb 2015.